text:
CERVANTES, Ilocos Sur – Aganay a P60 milion ti pateg dagiti mula a marihuana a pinarut ken pinuoran dagiti rimmaut a polis iti dua a sitio ti Barangay Dinwende East ditoy nga ili itay nabiit.
Nasurok a 288,000 a narukbos a marihuana ken 40,000 a seedlings a mapattapatta nga agpateg iti P59 milion ti pinarut ken pinuoran ti raiding team a pakairamanan ti Provincial Anti-Illegal Drugs Operations Group, Ilocos Sur Provincial Public Safety Management Company, Philippine Drug Enforcement Agency Ilocos Sur, ken polis Cervantes.
Nangipababa dagiti rimmaut iti sumagmamano a pug-os ti marihuana kas ebidensia.#


c: text/html

text:
NARVACAN, Ilocos Sur – Maysa a lalaki a mapan koma mangiyawid iti inwaywayna a bakana ti naiyanud ti napigsa nga agus ti danum a nakaigapuan iti panakatayna.
Ti biktima ket nabigbig a ni Ruben Vizcarra, 55, ken agnaed iti sitio Kakaldingan, Barangay Lungog ti daytoy nga ili.
Iti imbestigasion dagiti panakabagi ti linteg, napan innala ti biktima dagiti pastona a baka nga adda iti asideg ti karayan. Kapigsa ti bagyo Florita kadaydi a gundaway ket ditoy ti mapapati a naiyanud ti biktima gapu iti napigsa ti agus.
Nasarakan ti bangkayna kalpasan ti dua nga aldaw idiay Santo Domingo, Ilocos Sur. Naiyawid iti pagtaenganna para iti pannakaimassayagna.

robotstxt: allowed

filter: keep


text:
Gramatika
Iti lingguistika, ti gramatika ket isu ti agasmang dagiti estruktural nga alagaden a mangituray ti komposition iti klausula, dagiti insasao, ken dagiti balikas iti aniaman a naited a masna a pagsasao. Ti termino ket mangibaga pay ti panagadal kadagiti kastoy nga alagaden, ken daytoy a pagobraan ket mangiraman ti morpolohia, panagurnos, ken ponolohia, a kadawyan a kinuykuyogan babaen dagiti ponetika, semantika, ken dagiti pragmatika. Dagiti lingnguista ket kadawyan a saanda nga us-usaren ti termino a mangitudo kadagiti ortograpiko nga alagaden, urayno dagiti libro a panag-usar ken dagiti alagaden ti estilo a natawtawagan kadagitoy iti gramatika ket mabalin pay a mangitudo iti panangiletra ken puntuasion.
Dagiti nagibasaran[urnosen | urnosen ti taudan]
Dagiti akinruar a silpo[urnosen | urnosen ti taudan]
- Archibald Henry Sayce (1911). "Gramatika". Iti Chisholm, Hugh. Encyclopædia Britannica (Maika-11 nga ed.). Pagmalditan ti Unibersidad ti Cambridge.
- Midia a mainaig iti Gramatika iti Wikimedia Commons


text:
CABUGAO, Ilocos Sur – Naangay ti unity walk ditoy idi Pebrero 28 babaen ti initiatibo ti kapolisan ditoy nga ili.
Malaksid dagiti polis nga indauluan ni COP Police Senior Inspector William Nerona, nakipartisipar iti nasao a unity walk para iti Secure and Safe Elections 2013 dagiti kameng ti Bureau of Fire Protection, pannakabagi ti Department of Interior and Local Government, ken dagiti pannakabagi ti lokal a gobierno.
Naiyussuat ti unity walk iti 4:30 ti agsapa ket nangrugi dagiti partisipante a nagna manipud iti police station agingga iti Cabugao Institute sada nagsubli met laeng iti BFP station.
Maysa ti unity walk kadagiti inrusat ti kapolisan para iti kampaniana a pannakaisayangkat ti nadalus ken natalna nga eleksion inton Mayo 13 daytoy a tawen.#


text:
1972
Ti tawen idi 1972 ket bisiesto a tawen a nangrugi iti Sabado (dominikal a letra BA) iti kalendario a Gregoriano.
Dagiti linaon
Paspasamak[urnosen | urnosen ti taudan]
Septiembre[urnosen | urnosen ti taudan]
- Septiembre 21 - inyetnag ni Presidente Ferdinand Marcos ti Filipinas ti Proklamasion Bilang 1081 a nangipakat iti Linteg Militar iti intero a pagilian.
Naipasngay[urnosen | urnosen ti taudan]
- Hunio 19 – Jean Dujardin, Pranses nga aktor ken komidiante
- Septiembre 9 – Goran Višnjić, Kroata-Amerikano nga aktor
- Septiembre 27 – Gwyneth Kate Paltrow, maysa nga artista ken kumakanta iti Estados Unidos
- Nobiembre 14 – Josh Duhamel, Amerikano nga aktor, modelo
Pimmusay[urnosen | urnosen ti taudan]
- Abril 27 – Kwame Nkrumah, politiko manipud iti Ghana (naipasngay 1909)
- Mayo 24 – Asta Nielsen, Danes nga aktres iti naulimek a pelikula (naipasngay 1881)


text:
ni Errol L. Abrew
CITY OF SAN FERNANDO, La Union – Addan iti ima dagiti opisial iti Commission on Human Rights National office ken Regional ken Department of Education National, Region I, ken iti Divison ti Ilocos Norte ti kaso dagiti tallo nga estudiante iti hayskul a napagtalaw iti pagadalanda gapu iti inda panagsao iti Ilokano.
Daytoy ti impakaammo ni Dr. Ariel Solver Agcaoili, Presidente iti Nakem Conferences International ken chief convenor iti International Committee in Support of Bautista, Abadilla and Respico iti pannakisarita ti Tawid News Magasin kaniana iti online.
Segun kadagiti datos nga inted ti Change.org adda 566 a nagpirma a naggapu iti amin a suli ti lubong sakbay a naipan daytoy a petision kadagiti maseknan nga autoridad.
Impila met da Rep. Rodolfo C. Fariñas, Congressman 1st District, Ilocos Norte ken Kabataan Partylist Rep. Terry Ridon iti House Resolution Number 192 tapno maimbestiga ti nasao nga insidente.
Idi Hulio 31, binilin ni Rev. Brian Shah, akinkukua iti Saviour’s Christian Academy, babaen iti maysa a memo ni Prof. Cristeta A. Pedro, prinsipal ti pagadalan, a bagaanna a bumirok laengen da Carl Andrew A. Abadilla, Kleinee Xieriz Bautista ken Samuel G. Respicio, agpapada a Grade 8 (second year hayskul), iti sabali a pageskuelaanda kalpasan a naduktalanda a nagpapatang iti Ilokano iti uneg ti pagadalan a mapapati a panaglabsing iti polisa ti eskuela a panagsao laeng dagiti estudiante iti English.
Immuna a nagparang ti insidente iti blog ni Herdy Yumul (riknakem blog) ket napardas a nagramaram iti cyberspace.
Iti panangaklon ti Nakem Conferences International ti nasao a kaso, kayat dagiti petitioners a maikkat ni Shah ken mapagawid pay idiay pagilianna a Singapore. Nakuna dagiti petitioners nga iti isusuportada kadagiti tallo nga estudiante isu met iti isusuportada iti institusion iti mother tongue-based multilingual education a polisa iti pagilian kas naibando iti Enhanced Basic Education Act of 2013, kas nalatak a maaw-awagan iti Republic Act No. 10533.
Impalagip pay dagiti petitioners kadagiti amin a maseknan a ti panagsao iti kabukbukodan a lengguahe ket maysa met kadagiti makunkuna a linguistic rights iti dakdakkel a saklawen ti human rights iti international man a paglintegan kas sagudayen ti United Nations.
Nakuna pay dagiti petitioners nga ikalinteganda tapno malapdan kadagiti agpanggep a mangiparit iti daytoy na-ingkonstitusionalan a karbengan a kasapulan a marespetar iti uray sadino man, uray pay no eskuelaan a kas iti SCA nga addaan makunkuna nga “English only,” policy.
Kabayatanna, nangipablaak ni Sha iti public apology gapu iti inaramidna ket nagkari a pasublienna dagiti tallo nga ubbing iti eskuelaanna nga isu payen ti makaammo a mangsukat iti pinagtuisionda iti yaalisda iti sabali nga eskuelaan ken impanamnamana nga isu ket saan nga anti-Ilokano.
Ngem kuna met dagiti petitioners ken dagiti nagannak a saan a kas karina ti agpadispensar ta na-trauma dagiti ubbing ken naburibor dagiti kaririknada gapu iti napasamak.
Iti pannakaisurat daytoy, maysa a petision ti madama nga agwarwaras iti internet a mangidawdawat ken ni Presidente Benigno Simeon Aquino III a waswasenen dayta “English only” a kolinisador a polisa kadagiti eskuelaan ta di metten maitutop iti kaadda ti baro a reporma ti edukasion a maawagan K + 12 a mangipangruna iti nakayanakan a pagsasao.#


text:
Ensima
Ti ensima ( /ˈɛnzaɪmz/) ket dagiti dakkel a biolohiko a molekula nga akinrebbeng para kadagiti rinibu a kimiko a panagibalbaliw a mangtalinaay iti biag.[1][2] Dagitoy ket nakaro a managpili a katalisis, a nasayaat a mangpapardas ti gatad ken ti pannkaisangayan kadagiti metaboliko a reaksion, manipud iti panagkalpa iti makan aginggana iti sintesis iti DNA. Kaaduan kadagiti ensima ken dagiti protina, urayno adda met dagiti kataliktika molekula ti RNA a nainagananen. Dagiti ensima ket mangampon iti maysa a naisangayan a tallo a dimension nga estruktura, ken mabalin mangiyannong ti organiko (kas la iti biotin) ken dagiti inorganiko (kas ti iono ti magnesio) a cofactor tapno makatulong iti katalisis.
Dagiti nagibasaran[urnosen | urnosen ti taudan]
- ^ Smith AL (Ed) (1997). Oxford a diksinario iti biokimika ken molekular a biolohia. Oxford [Oxfordshire]: Unibersidad ti Oxford a Pagmalditan. ISBN 0-19-854768-4.
- ^ Grisham, Charles M; Reginald, Garrett H (1999). Biokimika. Philadelphia: Saunders College Pub. pp. 426–7. ISBN 0-03-022318-0.
Dagiti akinruar a silpo[urnosen | urnosen ti taudan]
- Midia a mainaig iti Dagiti ensima iti Wikimedia Commons
- Estruktura/Annong dagiti Ensima


text:
Kategoria:Pampanid nga aglaon kadagiti plantilia ti dakamat nga addaan kadagiti nasukatanen a parametro
Daytoy a kategoria ket surotenna dagiti panid nga agus-usar kadagiti plantilia ti dakamat nga agus-usar kadagiti di maus-usar wenno nasukatanen a parametro.
Dagiti plantilia ti CS1 a nabaliwanen nga agusar ti Modulo:Citation/CS1 ket aginayon kadagiti panid iti datoy a kategoria no ti dakamat ket aglaon iti aniaman kadagiti parametro ti
|coauthors=,
|day=, wenno
|month=. Para kadagiti sabali a nasukatanen parametro dagiti nabaliwanen a plantilia nga agiparang kadagiti mensahe ti biddut ken agus-usar kadagiti sabali a pagsurotan a kategoria.
Ti dakamat ket agus-usar kadagiti nasukatanen a parametro
Kadagiti mapalabas a panawen, adda dagiti parametro a daanen wenno saan a nasken. No mapasamak daytoy, mailasin dagiti parametro a kas nasukatanen. Maaw-awis dagiti editor nga agusarda kadagiti sabali a parametro a makatungpal iti isu met laeng a panggep a kas dagiti nasukatanen. Dagiti nasukatanen a prametro ti CS1|2 ket nailistada iti sumaganad tabla, ken mairaman dagiti maisingasing a mangsukat a parametro. Dagiti nagan ti parametro ket sensetibo iti kadakkel ti letra. Mainamnama dagiti editor a saan a maituloy ti suporta dagiti nasukatanen a parametro.
Ti mangsolbar daytoy a biddut, agusar ti nasuportaran a parametro.
Dagiti panid nga addaan iti daytoy a biddut ket automatikoda a maikabil iti Kategoria:Pampanid nga aglaon kadagiti plantilia ti dakamat nga addaan kadagiti nasukatanen a parametro.[a]
Bayat a kaaduan kdagiti mensahe ti biddut ti Panagdakamat nga Estilo 1 ken Panagdakamat nga Estilo 2 ket makita dagiti amin nga agbasbasa adda met dagiti agtultuloy a nailemmeng. Dagiti editor nga agkayat a mangkita kadagiti amin a mensahe ti biddut ti CS1|2 ket mabalinda nga ipakita babaen ti panagpabaroda iti bukodda a CSS ti sapasap wenno kudil a mairaman dagiti makita a kodigo dita baba:
.citation-comment {display: inline !important;} /* Ipakita amin a mensahe ti biddut ti Panagdakamat nga Estilo 1 */
Urayno naikabil daytoy a css, dagiti nadadaan a panid ti cache ti Wikipedia ket mablin a saan a napabaro a mangipakita dagitoy a biddut urayno ti panid ket nailista a kas maysa kadagiti pagsurotan a kategoria. Ti NULLEDIT ket mangresolba daytoy a parikut.
Dagiti nota[urnosen | urnosen ti taudan]
- ^ Dagiti panid dagiti nagan ti espasio ti Kategoria tungtungan, Papeles tungtungan, Tulong tungtungan, MediaWiki tungtungan, Modulo tungtungan, Taungtungan, Plantilia tungtungan, Agar-aramat, Agar-aramat tungtungan, ken Wikipedia taungtungan ket saanda a nairaman kadagiti kategoria ti pagsurotan ti biddut.
Pampanid iti kategoria "Pampanid nga aglaon kadagiti plantilia ti dakamat nga addaan kadagiti nasukatanen a parametro"
Dagiti sumaganad a 7 a panid ket adda iti daytoy a kategoria, manipud iti 7 a dagup.


text:
CANDON CITY – Nakurang a duapulo a milion ti puntiria ti Business One Stop Shop (BOSS) a makolekta manipud kadagiti negosio ditoy siudad iti daytoy a tawen.
Kinuna ni Jean Abrero, Business Permits and Licencing Officer ditoy siudad a P19 million ti puntiriada a makolekta a buis manipud kadagiti nadumaduma a pasdek negosio ken dagiti agtraytraysikel iti daytoy a tawen.
Naipasdek ti BOSS tapno mapadaras ti pannakapabaro ti mayor’s permit dagiti adda negosioda ken lisensia dagiti agpaspasada iti traysikel iti siudad.
Napagtitipon iti ground floor dagiti amin nga ahensia a maseknan iti pannakaited iti lisensia ken permit dagiti negosiante ken traysikelan.
Daytoy ti maika-12 a tawen a maisayangkat ti BOSS iti siudad.#


text:
Nawaya a nakem
Ti nawaya a nakem ket isu ti abilidad dagiti ahente a mangaramid kadagiti pagpilian a nawaya manipud kadagiti naisangsangyan a kita dagiti pagilappedan. Iti naipakasaritaan, ti lappedan ti kangrunaan a pagdanagan iti pilosopia ket isu idi ti determinismo.[1] Nupay kasta, adu pay dagiti dadduma a mangipalpalawag a ti nawaya a nakem nga awn ti nakaibasaranna iti determinismo, ken agikabkabil a ti wayawaya manipud kadagiti lappedan ket maitutop, a kas dagiti maipapan ti bagi a lapped (a kas dagiti kuerdas ken pannkaibalud), dagiti sosial a lapped (a kas dagiti pangta ti panagdusa wenno sensura), wenno dagiti maipapan ti isip a lapped (a kas dagiti kompulsion wenno dagiti pobia, neurolohiko a saksakit, wenno dagiti henetiko a predisposision).
Dagiti nagibasaran[urnosen | urnosen ti taudan]
- ^ Daytoy ket nangiramraman ti nomolohiko a determinismo, ti kapagarupan a ti napalabas ken ti agdama ket mangibaga ti amin a kasakbayan ken maikasammapulan baben dagiti nainget a masna a linlinteg, a ti amin a pasamak ket pagbanaganto manipud kadagiti napalabas a paspasamak; ken ti teolohiko a determinismo, ti kapagarupan a ti nainlangitan a kasakbayan a pannakaaammo wenno ti gasat ket naikeddengen kadagiti amin a kasakbayan a paspasamak; ken awan ti pammakapategan wenno saan a ti kaadda ti praktikal a kapasidad tapno maipadto ti naikeddengan a kasakbayan.
Hawking, Stephen, ken Mlodinow, Leonard, Ti Nalatak a Darendem, New York, Bantam Books, 2010.
Dagiti akinruar a silpo[urnosen | urnosen ti taudan]
- "Nawaya aNakem" babaen ni Timothy O'Connor
- "Inkompatibilismo" babaen ni Randolph Clarke


text:
Gerona, Tarlac
Ti Gerona ket maysa a primera klase nga ili iti probinsia ti Tarlac iti Filipinas.
Maibatay iti senso idi 1995, Iloko ti kangrunaan a pagsasao iti Gerona. 78.09% ti dagup a populasion ti agsasao iti Iloko, 12.59% ti Tagalog, 8.83% ti Kapampangan, 0.08% ti Bikol ken Pagsasao a Pangasinan.
Dagiti baranggay[urnosen | urnosen ti taudan]
Ti ili ti Gerona ket nabingbingay a politikal iti 44 a barbaranggay.[2]
- Abagon
- Amacalan
- Apsayan
- Ayson
- Bawa
- Buenlag
- Bularit
- Calayaan
- Carbonel
- Cardona
- Caturay
- Danzo
- Dicolor
- Don Basilio
- Luna
- Mabini
- Magaspac
- Malayep
- Matapitap
- Matayumcab
- New Salem
- Oloybuaya
- Padapada
- Parsolingan
- Pinasling (Pinasung)
- Plastado
- Poblacion 1
- Poblacion 2
- Poblacion 3
- Quezon
- Rizal
- Salapungan
- San Agustin
- San Antonio
- San Bartolome
- San Jose
- Santa Lucia
- Santiago
- Sembrano
- Singat
- Sulipa
- Tagumbao
- Tangcaran
- Villa Paz
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Tarlac". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Tarlac". Datos ti Populasion ti Ili. Dibision ti Panagsukisok ti LWUA. Naala idi 11 Agosto 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
VIGAN CITY – Maysa a retirado a polis ti nangpaltog iti nangidarum kenkuana iti kaso a Maltreatment and Grave Threat, idi agarup alas 5 ti malem ti Mayo 29, daytoy a tawen iti Vigan City Public Market.
Nainaganan ti biktima a ni Reynante Balmaceda Manuel, 35, naasawaan, awanan trabaho ken residente ti Brgy Palao, Bangued, Abra. Nabigbig met ti suspek a ni Jose Arce Arce, 53, retirado a miyembro ti PNP, ken agnaed iti Brgy Capangpangan, Vigan City, Ilocos Sur.
Segun iti inisial ng inbestigasion, napan nagpapedicure ni Manuel idiay Myrna Salon a masarakan iti Vigan City Public Market kalpasan ti hearing ti kaso a Maltreatment & Grave Threat nga inpilana kontra ken ni Jose Arce iti Municipal Court in Cities, Vigan City.
Apan sinarak ni Arce ni Manuel ket napasamak ti nabara a patangan a nagtungpal iti panagdinnanog. Naabak ti suspek ket inasutna ti cal. 38 a paltogna sana pinaltogan ni Manuel iti namindua a daras. Naagaw ni Manuel ti paltog ket inpalladawna sa timmaray a naglugan iti motorna. Nasabat dagiti police patroller ket intarayda iti Gabriela Silang Gen. Hospital. Naala ti inbestigador a police on duty ti deklarasion ti biktima a ni Jose Arce ti nangpaltog kenkuana, sakbay a pimmusay idi alas 6:49 ti rabii dayta met la a malem ti Mayo 29, bayat ti panangtaming ti doktor kenkuana.
Narekobre ti SOCO Ilocos Sur PPO ken clustered KIMAT iti crime scene ti maysa a cal. 38 a paltog a nagkarga iti 4 a bala ken 2 a kapsula. Babaen ti hot pursuit operation nga insayangkat ti Vigan City Police Operatives nga indauluan ni PCI Cipriano Gahisan Macaraeg, Jr. ken tulong ti San Fernando City Police, naarestar ti suspek iti emergency room idiay Ilocos Training and Medical Center, San Fernando City, gapu iti napaltogan a kannigid nga abagana, iti agarup alas 12:30 ti rabii ti Mayo 30 daytoy met la a tawen.
Inyawid da PCI Macaraeg ti suspek ket intarusda iti Gabriela Silang Gen Hospital tapno maagasan. Inpanda iti Vigan City Police Station kalpasanna. Napilaanen iti kaso a homicide ken violation of R.A. 10591 ni Arce iti Vigan City Prosecutors’ Office, Vigan City, Ilocos Sur. (Tawid News Team)


text:
Wednesday, June 7, 2017
CABUGAO FEDERATED FARMERs MEETING, NAANGAY ITI HUNIO 2017
Cabugao, Ilocos Sur – Naangay ti Monthly Regular Meeting dagiti Opisiales ti Cabugao Federated Farmers Association iti Hunio 6, 2017 iti Early Childhood Care Development Building, Brgy. Rizal, Cabugao, Ilocos Sur.
Indauluan ni Mr. Elmer Guerrero Bromeo, Federated President dagiti nagmiting a Presidente ken timmulong dagiti pannakabagi ti DA-LGU Staff iti panangidaulo ni Municipal Agriculturist Robert S. Savella. Dagiti sumaganad nga Agenda iti tinamingda:
1. Pannakatratar dagiti posible a pagbulodan dagiti mannalon iti pagpuonanda nga agtalon iti Wet Season 2017. Nangmiting ti Management Staff iti Sta. Cruz Savings and Development Cooperative kadagiti dadaulo ti mannalon.
2. Nangipaay ti pammatigmaan ni ABC President Thaddeus “Teddy” U. Soller kadagiti Opisiales ti mannalon pakaseknan iti panagbulodan ti puonan kadagiti institusion-pinansial ken timmulong a nakipagtaming kadagiti parikut a naidatag iti miting.
3. Pinadayawan ni SBM Atty. Randy B. G. Kinaud, Committee Chairman on Agriculture dagiti dadaulo ti mannalon iti naballigi a partisipasion dagiti mannalon iti kalleppas nga “Agriculture Day” iti panagpiesta ti ili idi Abril 21-28, 2017. Inkumit ti Konsehal a sisasaganada a mangaksion iti pagpandayan ti linteg dagiti panggep a mangpasayaat pay iti kasasaad dagiti adda iti salinong ti Sektor-Agrikultura ti ili.
4. Pinalagipan ni MPDC Florante S. Jara dagiti dadaulo ti mannalon iti panangi-prayoridadda iti singasingda kadagiti umisu a maaramid a proyekto iti barangay a daytoy ti pakabuklan iti panagplano para iti Annual Investment Plan ti Munisipio. Impakaammo pay ti MPDC iti maiprosproseso ken masanguanan a pannakaibanag ti pundo a maitulong kadagiti mannalon iti pakaseknan ti libre a ganagan.
Naballigi pay a napagpapatangan dagiti dadduma nga Agenda ken pakaseknan dagiti mannalon iti pannakaitultuloy ti mitingda agingga a na-adjourn iti 11:40 A.M. # (Web In-Action)
Indauluan ni Mr. Elmer Guerrero Bromeo, Federated President dagiti nagmiting a Presidente ken timmulong dagiti pannakabagi ti DA-LGU Staff iti panangidaulo ni Municipal Agriculturist Robert S. Savella. Dagiti sumaganad nga Agenda iti tinamingda:
1. Pannakatratar dagiti posible a pagbulodan dagiti mannalon iti pagpuonanda nga agtalon iti Wet Season 2017. Nangmiting ti Management Staff iti Sta. Cruz Savings and Development Cooperative kadagiti dadaulo ti mannalon.
2. Nangipaay ti pammatigmaan ni ABC President Thaddeus “Teddy” U. Soller kadagiti Opisiales ti mannalon pakaseknan iti panagbulodan ti puonan kadagiti institusion-pinansial ken timmulong a nakipagtaming kadagiti parikut a naidatag iti miting.
3. Pinadayawan ni SBM Atty. Randy B. G. Kinaud, Committee Chairman on Agriculture dagiti dadaulo ti mannalon iti naballigi a partisipasion dagiti mannalon iti kalleppas nga “Agriculture Day” iti panagpiesta ti ili idi Abril 21-28, 2017. Inkumit ti Konsehal a sisasaganada a mangaksion iti pagpandayan ti linteg dagiti panggep a mangpasayaat pay iti kasasaad dagiti adda iti salinong ti Sektor-Agrikultura ti ili.
4. Pinalagipan ni MPDC Florante S. Jara dagiti dadaulo ti mannalon iti panangi-prayoridadda iti singasingda kadagiti umisu a maaramid a proyekto iti barangay a daytoy ti pakabuklan iti panagplano para iti Annual Investment Plan ti Munisipio. Impakaammo pay ti MPDC iti maiprosproseso ken masanguanan a pannakaibanag ti pundo a maitulong kadagiti mannalon iti pakaseknan ti libre a ganagan.
Naballigi pay a napagpapatangan dagiti dadduma nga Agenda ken pakaseknan dagiti mannalon iti pannakaitultuloy ti mitingda agingga a na-adjourn iti 11:40 A.M. # (Web In-Action)
Posted by Bayan ng Cabugao, Ilocos Sur at 12:38 PM
Subscribe to: Post Comments (Atom)


text:
CANDON CITY – Maysa a mobile clinic ti napaadda babaen ti initiatibo ti Lions Club a nakabase iti Kansas City ken ditoy siudad tapno maaramat para kadagiti addaan iti sakit iti mata ken panagdengngeg.
Mismo a ni Mayor Allen Singson ti kangrunaan a sangaili iti pannakabendision ti nasao a mobile clinic nga agpateg iti $200,000 (aganay a P10 million) a tinabunuan met ni Dr. Modesto Pacquing, sigud a governor ti Lions Club ti District 301, ken dagiti nadumaduma nga opisial ken kameng ti Lions Club International agraman dagiti opisial ti siudad ditoy.
Napaadda daytoy a klinika a mapattapatta a kaunaan iti pagilian babaen ti initiatibo ni Dr. Modesto Pacquing, sigud a governor ti Lions Club ti District 301, Candon City, ken itutulong ti Kansas City World Outreach Medical Mission Foundation ken Lions Club District 26G.
Naigiddan met a naisayangkat ti medical mission a nangipaayan dagiti doktor iti libre a serbisio ti salun-at kadagiti umili, nangruna dagiti agsagsagaba iti sakit ti lapayag, karabukob, ken mata iti agarup sangaribu a pasiente, agraman ti pannakaited iti libre nga agas ken anteohos kadagiti pasiente.
“Kalpasan ditoy Ilocos Sur, mapan ti klinika idiay Bicol partikular iti Tabako, Albay ken Legazpi City ket agtalinaed ditoy iti 10 nga aldaw tapno maserbian dagiti kakailian idiay a makasapul iti tulong,” kinuna ni Dr. Pacquing.
Addaan ti mobile clinic iti screening section kas koma ti Computerized Autofraction and Kerametry, Slitmap microscopy, indirect opthalmoscopy ken biometry para iti mata ken computerized audiometry and tymparometry, video endoscopy para iti mata, agong ken karabukob, ken NP endoscopy para iti lapayag.
Addaan pay daytoy iti hearing booth, ken kuarto a pakaoperaran ti pasiente.


text:
VIGAN CITY – Impatalged ti
slaughter master ditoy siudad a nadalus dagiti baboy a maparti iti
pagpartian ditoy.
Impasiguro ni Slaughterhouse
master Arnulfo Quitoriano a nadalus dagiti karne nga aggapu iti
slaughter house a mailako iti tiendaan ditoy agsipud ta nainget ti
panangmonitorna kadagiti maiserrek a baboy a maparti iti pagpartian.
Kinuna
ni Quitoriano a kitaen dagiti aggatgatang nga adda naitatak kadagiti
karne ti baboy a mailako iti tiendaan agsipud ta naglasat dagitoy iti
inspeksion ti slaughterhouse nga idauluanna.#


text:
Golpo ti Kutch
Ti Golpo ti Kutch ket ti maysa a sumrekan ti danum iti Baybay Arabiano iti laud nga aplaya ti India, idiay estado ti Gujarat, ken nalatak nga ammo para kadagiti nakaro nga atab.[1]
Heograpia[urnosen | urnosen ti taudan]
Ti kaadalem ti Golpo ti Kutch ket 401 kadapan (122 m).
Daytoy ket rehion iti mabalin nga addaan iti kangatuan a panagpataud ti enerhia ti atab.
Daytoy ket agarup a 99 a milmilia ti kaatiddog, ken bingayenna dagiti rehion ti peninsula ti Kutch ken ti Kathiawar ti Gujarat. Agayus ti Karayan Rukmavati idiay Baybay Arabiano. Ti Golpo ti Khambhat ket mabirukan iti abagatan ken ti Nalatak a Rann ti Kutch ket mabirukan iti amianan ti golpo.
Flaura ken fauna[urnosen | urnosen ti taudan]
Ti immuna a hardin ti korales ket maaramidto idiay asideg ti Mithapur idiay Golpo tiKutch. Addanto dagiti nadumaduma a sebbangan ti korales ken mapadur-asto ti hardin iti sirok ti baybay para kadagiti panggep ti konserbasion ken turismo. Mapadurasto daytoy babaen ti agkadu a gandat ti deepartamento ti bakir ti Gujarat, ti Wildlife Trust of India ken Tata Chemicals.[2]
Dagiti nagibasaran[urnosen | urnosen ti taudan]
- ^ Tidal study, Atlantis Resources
- ^ "India's First 'Coral Garden' to be Set up in Gujarat". Press Trust of India. Septiembre 3, 2014.


text:
Friday, March 20, 2015
TRAINING/SEMINAR TI NGO’s, INGGANNUAT TI MAFC-CABUGAO
Cabugao, Ilocos Sur - Naangay ti maysa nga aldaw a panagseminar dagiti kameng ti nadumaduma nga Asosasion iti masakupan ti Municipal Agriculture and Fishery Council (MAFC) iti ili a Cabugao, Ilocos Sur idi Marso 19, 2015 iti St. Mark Parish Center, Cabugao Catholic Church, Cabugao, Ilocos Sur.
Kalpasan iti ababa a programa, naglektiur ti Resource Speaker nga isu ni Mr. Dario Roy Siruno, Municipal Information and Tourism Officer. Kadua ni Mr. Siruno da SB Secretary Maxfel S. Suboc ken ni Miss Rema Lucero kadagiti resource person kadagiti naiyadal a Topiko a kas iti Bookkeeping, Project Proposal and Resolution Making ken Parliamentary Procedure.
Nagpaut ti Training/Seminar iti maysa nga aldaw (8:00 am-5:00 pm) ken adda P150 a Registration Fee ti tunggal participant.
Ti MAFC-Cabugao ket idauluan ni MAFC Chairman Rogelio C. Barlolong ken ni Mrs. Joenah G. Sevilleja, AT, MAFC Coordinator. # (Web In-Action)
Kalpasan iti ababa a programa, naglektiur ti Resource Speaker nga isu ni Mr. Dario Roy Siruno, Municipal Information and Tourism Officer. Kadua ni Mr. Siruno da SB Secretary Maxfel S. Suboc ken ni Miss Rema Lucero kadagiti resource person kadagiti naiyadal a Topiko a kas iti Bookkeeping, Project Proposal and Resolution Making ken Parliamentary Procedure.
Nagpaut ti Training/Seminar iti maysa nga aldaw (8:00 am-5:00 pm) ken adda P150 a Registration Fee ti tunggal participant.
Ti MAFC-Cabugao ket idauluan ni MAFC Chairman Rogelio C. Barlolong ken ni Mrs. Joenah G. Sevilleja, AT, MAFC Coordinator. # (Web In-Action)
Posted by Bayan ng Cabugao, Ilocos Sur at 12:39 PM
Subscribe to: Post Comments (Atom)


text:
“Kabaelanyo, Doktor?” kasla agduadua ti asawa a lalaki a timmangad ken ni Dr. Reyes.
“Wen, no umannugotka…”
“Adda aya pagoperaranyo?”
“Improvised. Naadalko daytoy iti paggugubatan iti maikadua a gubat sangalubongan. Agoperarkami iti Batallion Aid Station iti sirok ti moskitero tapno awan ti ngilaw a sumrek a mangted iti kagaw. No ipanmo idiay Dagupan, amangan no dimo maidanon a sibibiag.”
“Wen, Doktor, operaemon,” kinuna ti asawa a lalaki.
Ket inopera a dagus da Dr.Reyes ti agkumkumbulsion a pasiente. Ni Dr. Monico Gualberto ti timmulong iti operasion. Naiwa ti tian. Naibukra ket rimmuar dagiti bagbagis ti pasiente. Nagdanag ni Dr. Gualberto ket uray la nagkaling-etan. Ngem sinuruan ni Dr. Reyes no kasano ti agisubli iti bagbagis babaen ti “operating towel.” Kalpasanna, inukritan ni Dr. Reyes ti matris. Nagpusuak ti dara. Kinautna nga inruar ti maladaga. Dinarasna nga intag-ay, sana tinapik ti agsumbangir a patong daytoy agingga a nagibit ti maladaga. Inyawatna iti nars tapno isun ti mangasikaso iti maladaga. Intuloyda a tinaming ti pasiente agingga a nagsardeng a nagkumbulsion.
Nakalasat ti ina. Nagbiag ti anak.
“Diak makabaybayad, Doktor,” kinuna ti asawa a lalaki ket pinagakkubna pay dagiti dakulapna.
Nagwaras dayta a pagteng iti Urdaneta. Ad-adu manen dagiti mapan agpaagas ken ni Dr. Reyes. Dayta ti rason a nangbangon iti klinika iti bukodda a lote. Gimmatang pay iti lote a nangbangonanna iti klinikana iti Barangay San Vicente.
Nagserbi ni Dr. Reyes iti barangay ken iti kabisera. Kumpleto dagiti alikamenna ken adda pay Army x-ray a nagatangna.
Mierkoles ken Huebes nga agoperar iti Cuyapo, Nueva Ecija, Biernes iti Villasis, Pangasinan, Sabado iti Urdaneta, Pangasinan. Kalpasanna, mapanna met tulongan ti kabsatna iti Sta. Maria, Ilocos Sur.
Immasideg manen ti panagpipili kadagiti agsaad ti kina-alkalde. Bulan ti Nobiembre 1954, di pay la nakapili ti Nacionalista Party ti ilabanda. Kinasarita dagiti panglakayen ti partido ni Dr. Reyes.
“Saankanto a maparigat nga agkampania, dakamto ti nangnangruna,” kinunada kas pananguyotda kenkuana.
“Ikkandak pay iti panawenko nga agpanunot. Agpatangkam pay ken ni Cion,” kinuna ni Dr. Reyes.
Nagsubli manen dagiti panglakayen ti partido a manguyot kenkuana ta awan ti napigsa a kandidato ti partido para iti ilida a Sta. Maria.
Nautob ti doktor a masaksakit met ti ilina. Nasken a maagasan. Agserbi ngarud para iti ili.
Iti daydi nga eleksion, napagasatan manen a mayor iti Sta. Maria. Simmaruno ti panagdiputadona iti maikadua a distrito. Sa idi kuan, gobernador ti probinsia ti Ilocos Sur.
Dayta ti kabibiag ni Dr. Godofredo S. Reyes. Pinanawanna ti ilina gapu iti pannakaabakna iti politika ngem politika met laeng ti nangisubli kenkuana iti nakaiyanakanna nga ili. Saan laeng a ti nakaiyanakanna nga ili ti nagserbianna no di pay ti sibubukel a probinsia ti Ilocos Sur.#
(Inadaw ti autor daytoy paset ti istoria ni Dr. Godofredo S. Reyes iti daniw a napauluan iti “Pannakaabak”a nairaman iti libro a “Layag ken Timon” a koleksion dagiti opisial ken kameng ti GUMIL Pangasinan. Agsipud iti panagnaed ni Dr. Reyes iti Villasis ken Urdaneta idi pimmanaw Sta. Maria, Ilocos Sur, imbilang ti gunglo a kas kameng. Nagpresidente iti GP ti autor idi 1999-2000 ket nairaman met dagiti sinuratna a nangabak a daniw ken sarita iti nasao a libro.)


text:
SANTIAGO, Ilocos Sur – Soldado wenno kameng ti rebelde a grupo dagiti nangserrek iti maysa a paktoria ti noodles ditoy ken nangitalaw kadagiti tallo a trabahador ditoy?
Daytoy ti agdama a kitkitaen dagiti inbestigador iti panagpalutpotda mainaig iti pannakaraut ti Pagoda Noodles Factory a masarakan iti Barangay Imus ditoy nga ili.
Lima nga armado a lallaki a nagaruat iti camouflage uniform dagiti soldado ti nangserrek iti nasao a paktoria, kinasakasda dagiti walo a selpon dagiti trabahador sada intalaw dagiti tallo kadagitoy iti panaglibasda.
Segun iti panagimbestiga dagiti polis, nakastrek dagiti suspetsa babaen ti akinlaud a ridaw ti paktoria.
Nabigbig dagiti naitalaw a trabahador a da Rodrigo Javillonar, 25, naasawaan, residente iti Sta. Cruz, Ilocos Sur; Jeffrey Adling, 28, naasawaan, residente iti Magsaysay, Santa, Ilocos Sur; ken ni Rafael Ng, 49, naasawaan, caretaker ti paktoria, ken residente ti Imus ditoy.
Winayawayaan dagiti suspetsa dagiti tallo a trabahador iti kabakiran iti dayaen a paset ti paktoria idi mariknada a kamkamaten ida dagiti pannakabagi ti linteg.
Nangisayangkat ti nagtipon a grupo ti 104th Provincial Police Mobile Group, ti Banayoyo PNP ken dagiti polis ditoy ti pursuit operation kadagiti suspetsa ngem saandan a nakamatan pay ida.
Saan pay nga ammo no apay a sinerrek dagiti suspetsa ti nasao a paktoria.#


text:
Salaysay ni Errol Liquicia Abrew
(Maikadua a paset)
Numan pay kinuna dagiti mammanday a dagiti di nagkakatunosan a probision a nagballigi a naiserrek iti R.A. 10175 bunga ti panagkibaltang a di naigagara. Ngem sabali met nga istoria ti ibagbaga ti Malacaòang .
Nalawag a ni Aquino pinirmaanna ti RA 10175 tapno agbalin a linteg a siaammo kadagiti nariribuk nga ibunga daytoy iti civil liberties. Kabayatanna, impanamnama met ni Executive Secretary Paquito Ochoa iti publiko a ti nasao a linteg ket “naannad nga inadal” sakbay a pinirmaan ni Aquino.
Iti sabali a panirigan, kuna ni Sen. Teofisto ‘TG’ Guingona III a ti nabiit pay a napirmaan nga RA 10175 pengdanna ti ginarantiaan ti Konstitusion a wayawaya iti panagsao ken panagiyalnag iti online.
Impalawag ni Guingona nga adda tallo a maipangruna a rason no apay a kinontrana ti nasao a linteg. Umuna, kunana, “awan ti baro a linteg a nalawag ti depinisionna iti krimen a libelo ken dagiti tattao a madusa, sinsinan a tunggal tao ket maidarumen iti krimen.” Ket nainayon kadagiti akusado nga adda iti listaanNuman pay kinuna dagiti mammanday a dagiti di nagkakatunosan a probision a nagballigi a naiserrek iti R.A. 10175 bunga ti panagkibaltang a di naigagara. Ngem sabali met nga istoria ti ibagbaga ti Malacaòang .
Nalawag a ni Aquino pinirmaanna ti RA 10175 tapno agbalin a linteg a siaammo kadagiti nariribuk nga ibunga daytoy iti civil liberties. Kabayatanna, impanamnama met ni Executive Secretary Paquito Ochoa iti publiko a ti nasao a linteg ket “naannad nga inadal” sakbay a pinirmaan ni Aquino.
Iti sabali a panirigan, kuna ni Sen. Teofisto ‘TG’ Guingona III a ti nabiit pay a napirmaan nga RA 10175 pengdanna ti ginarantiaan ti Konstitusion a wayawaya iti panagsao ken panagiyalnag iti online.
Impalawag ni Guingona nga adda tallo a maipangruna a rason no apay a kinontrana ti nasao a linteg. Umuna, kunana, “awan ti baro a linteg a nalawag ti depinisionna iti krimen a libelo ken dagiti tattao a madusa, sinsinan a tunggal tao ket maidarumen iti krimen.” Ket nainayon kadagiti akusado nga adda iti listaan ket: (1) Tattao, nataengan wenno ubing, nga ag-tweet iti kritisismoda kontra kadagiti politiko, artista ken dadduma a tattao; (2) Tattao nga agiposte idiay Facebook iti status updates ken dagiti agkomento iti nasao a poste; (3) Tattao a mangibingay kadagiti naiposte idiay Facebook ken dagiti nagre-tweet, wenno dagullitenda nga i-tweet dagiti mensahe iti Twitter; (4) Bloggers, akinkukua iti Facebook accounts ken dadduma nga akinkukua iti online accounts a manglukat kadagiti sites tapno kitaenda dagiti komento a naggapu iti sabali a tattao.
Maysa pay, nakuna ni Sen. Guingona “a ti nasao a linteg, tagidaksenna ti teknolohia ken ipalnaadna ti mensahe a ti agus-usar ti kompiuter ket mas a nadakdakes ngem ti agsursurat laeng iti kadawyan a media.”
“Numan pay ti libelo a maaramid babaen iti tradisional a print media ket madusa agingga iti uppat a tawen ken dua a bulan a pannakapreso, ti maduktalan a nakabasol iti online libel ket madusa iti makapa-alliaw a sangapulo ket dua (12) a tawen a pannakapreso,” nakuna pay ni Guingona.
Napaliiw pay ni Guingona nga iti kaadda ti baro a linteg, ti maysa nga umili mabalinnan ti mabista iti libelo babaen iti Revised Penal Code ken libelo babaen iti Cybercrime Prevention Act. Nalawag a kontra daytoy iti sagudayen ti 1987 Konstitusion a mangsaluad kadagiti umili kontra iti double jeopardy, wenno mamindua a pannakadusa iti maymaysa a krimen.
“Awan ti karbengan ti gobierno a mangbusal kadagiti umilina ken makombiktarda gapu ta nayebkasda dagiti kapampanunotanda. Ti Filipinas maysa a pagilian a demokrasia. Dagiti Filipino pulos a dida koma agkukot iti igid – dagiti pampanunot ken timekda a saan koma a makawaran iti buteng ken pangta. Dagiti umili saanda koma kabuteng ti bukodda a gobierno,” innayon pay ti senador a taga-Mindanao.
Dagiti dadduma a nagkomento
Saan met a nagpamayan dagiti dadduma nga international nga NGOs (non-government organizations) a magsimagsi a nangiruar kadagiti komentoda.
“Ti cybercime law impalikudnan ti pannakaprotektar ti wayawaya nga agipeksa dagiti Filipino. Babaen iti nasao a linteg, ti natalna a posting iti Internet ket mabalin a maibaludda,” nakuna ni Isabelle Arsadon, deputy Asia director iti Amnesty Interenatrional
Iti isu met la a punto, nakuna met ni Human Rights Watch Asia Director Brad Adams a “di umanay ti suspension nga inyetnag ti Korte Suprema.” Ingkalikagumna ketdi a maikkat koma dagiti nakunana a “serioso a kamali” ti CPA.
Tinuladda laeng a linteg
Ti naikalawa a sinakup ti CPA ket di la ket nasasaan a namagkammayet iti nalawa met a kaadu dagiti simmuppiat, manipud kameng daigiti media agingga kadagiti institusion legal, manipud kadagiti progresibo a grupo agingga kadagiti netizen. Iti agdama, ti Internet ti kangrunaan a plataporma a kayat a riendaan ti CPA babaen iti regulasion ket nagbalin a pagbabakalan dagiti mannakigubat iti Internet ket determinadoda a mangirupir iti pannaka-amendar ti nasao a linteg ket sisasaganada a rumaut – status, tweets, blog entries, memes ken online petitions, dagiti adda a pamuspusan.
Ammo met dagiti sumupsuppiat a gistay amin a paset ti nasao a CPA ket naadaw en toto manipud iti 2001 Budapest Convention on Cybercrime, malaksid kadagiti provision ti libelo ken ti kontrobersial a Section 19, a mangted iti Department of Justice iti nalaus unay a bileg iti panagsakupna iti intero a kainternetan.: (1) Tattao, nataengan wenno ubing, nga ag-tweet iti kritisismoda kontra kadagiti politiko, artista ken dadduma a tattao; (2) Tattao nga agiposte idiay Facebook iti status updates ken dagiti agkomento iti nasao a poste; (3) Tattao a mangibingay kadagiti naiposte idiay Facebook ken dagiti nagre-tweet, wenno dagullitenda nga i-tweet dagiti mensahe iti Twitter; (4) Bloggers, akinkukua iti Facebook accounts ken dadduma nga akinkukua iti online accounts a manglukat kadagiti sites tapno kitaenda dagiti komento a naggapu iti sabali a tattao.
Maysa pay, nakuna ni Sen. Guingona “a ti nasao a linteg, tagidaksenna ti teknolohia ken ipalnaadna ti mensahe a ti agus-usar ti kompiuter ket mas a nadakdakes ngem ti agsursurat laeng iti kadawyan a media.”
“Numan pay ti libelo a maaramid babaen iti tradisional a print media ket madusa agingga iti uppat a tawen ken dua a bulan a pannakapreso, ti maduktalan a nakabasol iti online libel ket madusa iti makapa-alliaw a sangapulo ket dua (12) a tawen a pannakapreso,” nakuna pay ni Guingona.
Napaliiw pay ni Guingona nga iti kaadda ti baro a linteg, ti maysa nga umili mabalinnan ti mabista iti libelo babaen iti Revised Penal Code ken libelo babaen iti Cybercrime Prevention Act. Nalawag a kontra daytoy iti sagudayen ti 1987 Konstitusion a mangsaluad kadagiti umili kontra iti double jeopardy, wenno mamindua a pannakadusa iti maymaysa a krimen.
“Awan ti karbengan ti gobierno a mangbusal kadagiti umilina ken makombiktarda gapu ta nayebkasda dagiti kapampanunotanda. Ti Filipinas maysa a pagilian a demokrasia. Dagiti Filipino pulos a dida koma agkukot iti igid – dagiti pampanunot ken timekda a saan koma a makawaran iti buteng ken pangta. Dagiti umili saanda koma kabuteng ti bukodda a gobierno,” innayon pay ti senador a taga-Mindanao.
Dagiti dadduma a nagkomento
Saan met a nagpamayan dagiti dadduma nga international nga NGOs (non-government organizations) a magsimagsi a nangiruar kadagiti komentoda.
“Ti cybercime law impalikudnan ti pannakaprotektar ti wayawaya nga agipeksa dagiti Filipino. Babaen iti nasao a linteg, ti natalna a posting iti Internet ket mabalin a maibaludda,” nakuna ni Isabelle Arsadon, deputy Asia director iti Amnesty Interenatrional
Iti isu met la a punto, nakuna met ni Human Rights Watch Asia Director Brad Adams a “di umanay ti suspension nga inyetnag ti Korte Suprema.” Ingkalikagumna ketdi a maikkat koma dagiti nakunana a “serioso a kamali” ti CPA.
Tinuladda laeng a linteg
Ti naikalawa a sinakup ti CPA ket di la ket nasasaan a namagkammayet iti nalawa met a kaadu dagiti simmuppiat, manipud kameng daigiti media agingga kadagiti institusion legal, manipud kadagiti progresibo a grupo agingga kadagiti netizen. Iti agdama, ti Internet ti kangrunaan a plataporma a kayat a riendaan ti CPA babaen iti regulasion ket nagbalin a pagbabakalan dagiti mannakigubat iti Internet ket determinadoda a mangirupir iti pannaka-amendar ti nasao a linteg ket sisasaganada a rumaut – status, tweets, blog entries, memes ken online petitions, dagiti adda a pamuspusan.
Ammo met dagiti sumupsuppiat a gistay amin a paset ti nasao a CPA ket naadaw en toto manipud iti 2001 Budapest Convention on Cybercrime, malaksid kadagiti provision ti libelo ken ti kontrobersial a Section 19, a mangted iti Department of Justice iti nalaus unay a bileg iti panagsakupna iti intero a kainternetan.
(Adda tuloyna)


text:
Kanunonganmi la unay ti pannakaiwayat ti US-RP Balikatan civil-military operation kadagiti dua nga ili ti Ilocos Sur kas maysa a wagas a panangitandudo iti panagdur-as lalo la unay kadagiti nasulinek a lugar a kas iti Barangay Marnay, Pias ken Baluarte iti ili a Salcedo ken iti Barangay Teppeng ken Cadanglaan iti Sinait.
Namnamaenmi a maited ti awan sawsawirna a pannakipulapol ken pannakigamulo tapno agtignay dagiti 250 a kameng ti Civil Military Operations United States Army Pacific(CMO-USAP) nga awan sawsawirna nga agpartisipar iti US-RP Balikatan operation wenno humanitarian assistance babaen ti panangbayabay kadakuada ti Armed Forces of the Philippines(AFP). Ipaay koma kadakuada dagiti awanan kondision a pannakipartisipar wenno suporta para iti pannakailukat ti dur-asan kadagiti nadakamat a luglugar a tartarigagayan la ketdi dagiti agindeg kadagiti nasao a luglugar ken kadarappatna.
Maysa a panangtaliaw ken panangidiaya kadagiti serbisio kadagiti disso nga agkasapulan iti tulong ti RP-US Balikatan Operation. Kas ti pannakaipatakder ti dua a classroom ken water system iti Barangay Teppeng ken Cadanglaan, Sinait, Ilocos Sur, ti pannakaipasdek ti water system ken flood control barrier iti Barangay Pias, pannakaipatakder ti dua a classroom iti Barangay Marnay ken health center iti Barangay Baluarte para iti pannakasaluad ti salun-at dagiti addaan an-anayen, saan laeng dagiti bumarangay no di pay dagiti agnaed kadagiti kaparanget a luglugar.
Maitutop unay ti naannayas a pannakaipagna ti kastoy a humanitarian assistance agsipud ti papigsaenna ti nairut a relasion ti United States ken ti pagilian. Agpada nga agnumar iti pagimbagan dagiti dua a nasion ken dagiti kaparangetda iti rehion isu a kunaenmi a rumbeng la unay nga ited ti suporta itoy a gannuat.
Babaen kadagiti kastoy a humanitarian operations dagiti dua nga armada, agtultuloy met ti panagsisinnukatda kadagiti kapanunotan ken istratehia para iti pagimbagan ti sapasap. Babaen ti panagiinnadal iti ammoda iti teknolohia ken taktika ken ti pannakaipagna dagiti community development projects, dakkel la ketdi ti magun-odan daytoy a military exercises. Nupay makuna a military exercises dagitoy, maibilang met a civilian in nature ta saanda met a makipartisipar iti aniaman a tignay a maibusor para iti seguridad ti pagilian. Agserbida laeng dagitoy nga exercises para iti ad-adu pay a wagas iti trening dagiti kameng ti armada ti dua a pagilian.
Namnamaenmi a maipakita laeng iti Balikatan exercises ti makapnek a civilian-military operations a saan a nalaokan iti combat operation. Mangidiayada laeng koma iti tulong ken panagdur-as wenno mangilukat iti ridaw para iti panagbalbaliw tapno aglupos dagiti lugar a tulonganda. Babaen ti panagtinnulong, panagsisinnukat iti ammo ken kabaelan a matun-oyan ti panggep daytoy a gannuat.#


text:
STA. MARIA, Ilocos Sur – Sabali pay a bus ti naubor iti national highway ditoy ngem iti daytoy a gundaway, addan natiliw ti polis a suspetsa.
Segun iti report, agdaldaliasat ti Maria de Leon a minaneho ni Oscar Luagayan, residente ti San Nicolas, Ilocos Norte, iti national highway a sakup ti Barangay Maynganay, daytoy nga ili, idi mapapati nga inubor ti maysa a lalaki a nagaruat iti nalabaga a tisirt a nabigbig iti nagan a Joel Rapanut, 20, residente ti nasao a barangay a nakabuongan ti sarming ti lugan.
Inawis ti polis ti suspetsa iti estasion ket ditoy a mapapati a dinisnog ni Luagayan ti suspetsa idi naglibak daytoy nga isu ti nangubor iti lugan.
Mapapati nga agdarum nga agpadpada ti management ti lugan ken ti suspetsa.


text:
Daytoy naudi ket isu ti “Kakailian nga Agnaed iti Barangay
Sangsangkamaysa nga Agrang-ayTayo” wenno KABSAT Outreach Program nga
umasping iti KALAHI ti gobierno nasional. Mismo a dagiti opisina ti
kapitolio ken dagiti agduduma a national agencies ti dumanon kadagiti
nasulinek a lugar tapno idanonda dagiti dawat dagiti agindeg kasta
metten nga idanonda dagiti serbisio nga iti laeng kabisera a
maprosproseso. Kinarkarton nga agduduma ti klasena nga agas ken
bitamina ti itugot ti grupo ni Madam Lalaine ken isu a mismo ti
personal a makipagwaras iti agas kadagiti agindeg.
Nagidonar payen ni Madam Lalaine iti agduduma a post production equipments ken media vehicle para iti National Broadcasting Network (NBN Vigan), ti estasion ti telebision a patpatarayen ti gobierno probinsial kas tulongna iti pannakapasayaat ti information dissemination ditoy.
Idi Disiembre 17 itay napan a tawen, nakitinnulong manen ti Madrigal Foundation iti 120 nga aldaw a Food Assistance Program ti Ilocos Sur a “Salun-at dagiti Ubbing Pasayaaten Para iti Narang-ay a Masakbayan”. Aganay 500 a malnourished nga ubbing manipud kadagiti ili ti Cervantes, San Vicente, San Ildefonso, Tagudin, Salcedo, Banayoyo, Sta. Catalina, Sugpon, Alilem, Quirino, Cabugao, Santa, Bantay, Sta. Cruz ken Sto. Domingo ti benepisario iti daytoy a programa.
Kas panangbigbig ken panagyaman ti gobierno probinsial, napagbalin kas “adopted daughter” ti Ilocos Sur ni Madam Lalaine babaen ti maysa a resolusion nga impasa ti hunta probinsial nga idauluan ni Bise Gob. Jeremias “Jerry” Singson. Naiyawat ti naikuadro a kopia daytoy idi Pebrero 3 bayat ti pannakaselebrar ti kaunaan a Kannawidan Ylocos Festival a pannakarambak ti maika-190 a tawen ti Ilocos Sur kas agwaywayas a probinsia.
Ngem iti baet ti dandanin saan a mabilang ken agarup saanen a magatadan a naipaay ti pilantropo para iti Ilocos Sur, nagtalinaed ti kinapakumbabana. No pagdamagam no apay a kastoy ti kaespesial dagiti Ilocos Surians iti pusona, ibagana nga isubsublina laeng ti ayat nga ipapaay dagiti taga-Ilocos Sur iti panaggustoda iti serbisio ken produkto ti Madrigal Group of Companies.
Kas kuna ni Madam Lalaine, agingga nga awaten ti Ilocos Sur ti ididiayana a tulong saanto nga agsardeng ti grupona a mangsaranay kadagiti umili.
Maymaysa met ti iyeb-ebkas ita dagiti taga Ilocos Sur iti angelda: “Dios unay ti agngina Madam Lalaine.”#


text:
SAN FERNANDO CITY – Imbilin ti PNP regional director ditoy ti panangiwayat ti nabukel a task force iti naun-uneg nga inbestigasion mainaig ti pannakapapatay Union idi Abril 24 ti tallo a tattao a pakairamanan ti maysa a pastor iti Barangay Suyo, Bagulin, La.
Maysa a case conference ti inangay ni Police Chief Supt. Constante D. Azares, Jr., regional director, a tinabunuan dagiti amin a kameng ti Special Investigation Task Group (SITG) Estacio nga indauluan ni Police Senior Supt. Ireneo O. Inal ti Criminal Investigation and Detection Group (CIDG), ken dagiti police officials ti La Union nga indauluan ni Police Senior Supt. Noli G. Taliño, assistant commander ti nasao a task force, tapno kitaenda ti amin nga anggulo iti panagtambang.
Nagudas iti pannambang da Herminio Estacio, 55, naasawaan, maysa a Born-Again a pastor; ti anakna a ni Glenn, 31, naasawaan; ken ti katulongda a ni Elizabeth Q. Laongan, 18, balasang, residenteda amin iti Barangay Cambaly, Bagulin, La Union.
Nagsagrap kadagiti sugat ni Raquel, 51, asawa ti pastor, ket intaray dagiti nagresponde a polis iti Bethany Hospital ditoy siudad.
Iti inisial nga inbestigasion dagiti polis, nakalugan dagiti biktima iti maroon a Nissan 4×4 pick-up idi tinambang ida dagiti armado a tattao a nakabonete iti agsalog a kalsada iti Suyo-Cambaly iti Bagulin iti agarup 7:40 ti bigat ti Abril 24.
Nakarekobre dagiti inbestigador iti sangapulo ket innem (16) nga M16 live ammunition, 3 M16 empty shells, 1 a long M16 magazine, 5 dud ammunition para caliber 7.62/M-14 nga addaan iti firing pin marks iti primersda, 2 7.62mm/M14 empty shells, 1 nga improvised explosive device (molotov/incendiary), 1 a red cylinder-shaped bag a naglaon kadagiti botelia ti mineral water, ken maysa a nangisit a sinelas.
Kanaig daytoy, imbilin ni Azares ti pannakabantay ni Estacio 24/7 babaen dagiti police security escorts.
“Daytoy tapno masigurado ti seguridad ni Mrs. Estacio agsipud ta isu ti testigotayo ken kitkitaentayo amin nga anggulo tapno maammuan ti motibo iti panagtambang,” kinuna ni Azares.
Inlugar met ni Taliño iti heightened alert ti intero a La Union police force nangruna iti Bagulin ken kaarrubana nga il-ili para iti naing-inget a hot pursuit operation kadagiti nagtambang.#


text:
Guindulungan, Maguindanao
Ti Guindulungan ket maysa a nga ili iti probinsia ti Maguindanao iti Filipinas.
Dagiti baranggay[urnosen | urnosen ti taudan]
Ti Guindulungan ket nabingbingay a politikal kadagiti 11 a barbaranggay.[2]
- Ahan
- Bagan
- Datalpandan
- Kalumamis
- Kateman
- Lambayao
- Macasampen
- Muslim
- Muti
- Sampao
- Tambunan II
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Maguindanao". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Maguindanao". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
CABUGAO, Ilocos Sur -Naalaw iti kabaybayan a sakup daytoy nga ili ti tallo pay kadagiti innem a mangngalap a taga-Gabao, Santiago, Ilocos Sur a naireport a mapukpukaw manipud idi agsapa ti Nobiembre 1.
Agarup 7:30 ti bigat ti Nobiembre 2, impakaammo ti Cabugao Police Station a naalaw dagiti lokal a mangngalap ti tallo a lalaki nga agkatangkatang a nakakapet iti paset ti napattog a bangkada iti kabaybayan a sakup daytoy nga ili.
Innaganan dagiti polis dagiti naalaw a mangngalap a da Rey Etrata y Martinez, 35; Bryan Cuaresma y Bajet, 29; ken Alejandro Escalona Jr. y Calica, 49, residenteda amin iti Barangay Gabao, Santiago.
Dagus a nagturong iti Cabugao dagiti polis ti Santiago, rescue team ti MDRRMC, Santiago, ken pamilia dagiti naalaw a mangngalap tapno iyawidda dagitoy.
Immun-una ngem daytoy, idi agarup 3:00 ti malem ti Nobiembre 1, tallo a mangngalap a taga-Gabao met laeng ti inalaw ti limmabas a cargo vessel, M/V Kerrisdale, nga agkatangkatang iti kabaybayan, a nakakapet iti paset ti napattog a bangkada.
Agpa-Incheon, South Korea ti cargo vessel idi nasalamaanna dagiti agtaptapaw a mangngalap a pakaibilangan da Nilo Etrata y Lacaden, 35; Norlex Bragado y Claro, 35; ken Jun Collo y Etrata, 33.
Kalpasan a napakaammuan ni Ernesto B. Caballero, kapitan ti nasao a cargo vessel, dagiti autoridad, inkeddengna ti panangisublina dagiti naalaw a mangngalap iti kabaybayan a sakup ti Santiago no sadino nga inallawat ti PDRRMC ken nagdalanda iti check-up sada naisubli kadagiti pamiliada.
Maipalagip a timmapog dagiti innem a mangngalap a naglugan iti dua a bangka idi Oktubre 31 ngem saanda a nakasubli idi agsapa ti Nobiembre 1.
Kinuna ti maysa a kalugaran dagiti naitawtaw a mangngalap ken kagiddan dagiti biktima a timmapog iti baybay nga inkeddengda ti timmakdang a nasapa idi napaliiwda a dumakdakkel dagiti dalluyon.
Mapapati a sinabuagan ti dakkel a dalluyon ti bangka ti naudi a grupo dagiti naalaw a mangngalap a puon ti nakapattoganna ken nakadadaelan ti makinana ket naiyanud dagitoy agingga iti kabaybayan a sakup ti Cabugao. (Tawid News)


text:
Adu ti nakaanges iti nalukay kalpasan nga inkeddeng ti Court of Appeals a saan a nasaknap ti leakage ti board examinations dagiti narses ket saan nga ageksamen manen dagiti nakapasa.
Ngem sigurado a di naragsakan dagiti examinees iti Metro Manila ken Baguio a napan nagatendar iti final coaching nga insayangkat ti Gapuz, Inress ken Pentagon review centers agsipud iti pammilin ti Korte nga ageksamenda manen iti Test III ken V.
Dinayaw ti Alliance of New Nurses (ANN) ti pangngeddeng ti CA a mangipalubos iti 16,000 a nakapasa iti eksamen nga agsapatadan ken awatenda ti lisensiada nga ag-practice.
“Kayatmi ti umaddangen ken maikkanen iti paggibusan daytoy a kontrobersia,” kinuna ni Renato Aquino, Jr., presidente ti ANN.
Ngem nalidayan la ketdi dagiti 1,687 nga examinees a naiwaragawag a nakapasa kalpasan a saan a binigbig ti Korte ti recomputation nga inwayat ti PRC. Dagitoy ti imbilin ti Korte nga ageksamen manen.
Kabayatanna, ragsak la ketdi ti narikna met dagiti 1,200 nga orihinal a nakapasa a bimmaba ti ratingda gapu iti recomputation ti PRC agsipud ta imbilin ti Korte a mabalindan ti agsapata ken umawat iti lisensia.
Di bumurong a naragsakan unay ni PRC Chair Leonor Tripon-Rocero ta sinarurongan ti Korte ti pagtaktakderanna a “no retake”, kasupadi iti impagpagna dagiti binirngasanna iti “intruder” kas kada Dante Ang, chair ti Commission on Filipino Overseas ken ni Labor Secretary Arturo Brion.
Iti sabali a bangir, nakaanges metten iti nalukay ti Malakaniang gapu iti “panangisalakan” ti Korte tapno saan nga agsarapa pay kadagiti pammabalaw kalpasan ti panagbaliwbaliw ti pagtakderanna mainaig iti kontrobersia.
Ta idi damo, kinunana nga awan ti retake, sa idi kuan, imbilinna ti panageksamen manen dagiti examinees, ket idi rimsua dagiti protesta, imbagana nga urayenna pay ti desision ti Korte sakbay nga ibilinna ti retake. Ita, nagdesision ti korte.
“Maiyannatop ti pangngeddeng (korte) iti naipakumit iti Presidente a pammilin a mangdusa kadagiti nakabasol ken mangilisi kadagiti inosente. Ammotayo amin a sensitibo ti Presidente iti pakaseknan dagiti nagannak kadagitoy nga examinees,” nakuna pay ni Executive Sec. Eduardo Ermita.
Kabulon ti yaanges dagiti nagannak iti nalukay, kinunada a kasapulan a marikpanen daytoy nga isyo. Dakkelen ti mantsa nga intedna iti nursing profession ket panawenen tapno umaddang metten dagiti apektado a nars a mangtunton iti kaikarianda iti daytoy a lubong.
Ngem anian ta iti aldaw a panagsapatada, pinaitantan ti Malakaniang idinto a kinunana nga urayen pay ti dua a lawas kalpasan ti desision ti CA tapno agbalin a final ken executory ti pammilin.
Nagtungpal ti ragsak iti nakaro a pannakauppapay manen dagiti nakapasa. Imbes a nalukayen ti barukongda, babantot ti imetda a naggawid.
Sumangkautro, nangipila dagiti grupo a mangipagpagna iti retake iti rekonsiderasion iti pangngeddeng ti CA.
Ti saludsod: kaanonto nga agpatingga iti panagsagaba dagiti nars a nageksamanen idi 2005?


text: Ni Herbert Clark Hoover (Agosto 10, 1874 – Oktubre 20, 1964) ket isu idi ti Maika-31 a Presidente iti Estados Unidos (1929–1933). Ni Hoover idi ket kasisigud a maysa a propesional ti panagmina nga inhenniero ken mannurat. A kas ti Sekretario ti Komersio ti Estados Unidos idi panawen ti 1920 babaen ni Presidente Warren Harding ken Calvin Coolidge, isu ket nangiparang-ay kadagiti pagkakaduaan a nagbaetan ti gobierno ken negosio babaen ti paset ti "ekonomiko a panagpabaro". Idi panagbubutos ti presidente idi 1928, ni Hoover ket nalaka a nangabak ti Republikano a nominasion, urayno awan ti sigud a pannakasanayna ti nabutosan nga opisina. Ni Hoover ket isu ti kinaudi a sekretario ti gabinete a nabutosan a Presidente ti Estados Unidos, ken ti maysa laeng kadagiti dua a Presidente (kaduana ni William Howard Taft) a nabutosan nga awan ti sigud nga elektoral a pannakasanayna wenno nangato a ranggo ti milisia. Ti Amerika ket nabaknang ken optimistiko iti dayta a panawen ken daytoy ket nangipan ti guedday a panagballigi ti kinasuppiatna a ni Al Smith.


text:
NARVACAN, Ilocos Sur – Nabileg a sulisog ti kuarta, nangruna no dakkel a kantidad, a mangpakullaap iti panunot ti maysa a parsua ket makaaramid iti saan a maitutop.
Maysa a babai a drayber ti inreport ti balo nga imanmanehuanna gapu ta isu ti maitud-tudo a nangtakaw iti kuarta, doliar, nadumaduma a tseke ken ipod daytoy a nakakabil iti nangisit a travelling bag nga adda iti uneg ti lugan ti baket.
Iti pulongna iti polis, innaganan ni Josephine Vigden y Bersamina, balo, ken residente iti Barangay Margaay, Narvacan, Ilocos Sur, ti suspek a ni Julita Fernando y Dula, residente iti Barangay Paratong, Sta. Lucia, Ilocos Sur a nangtakaw iti kuartana a P114,000.00 a naikabil iti nadumaduma nga enbelop, $6,600.00, assorted a tseke, Samsung 7.7 ipod nga agbalor iti P47,000.00, nadumaduma a checkbook ken cashbook ken sabsabali pay a napapateg a dokumento.
Segun iti inisial a panagimbestiga dagiti polis, ni Fernando ti nagmaneho iti SUV a lugan ni Vigden iti panagawidda iti Barangay Margaay, Narvacan, Ilocos Sur manipud iti Makati idi Marso 23.
Kadua ni Vigden ti gayyemna a ni Maria Elsie Tajo ken ti katulong daytoy a managan Rodora Mendoza.
Idi nakadanon da Vigden iti Rosario, La Union idi agarup alas 4:00 ti parbangon ti nadakamat a petsa, inkeddengna ti panaginanada.
Imbatida ni Fernando ta imbaga daytoy a maturog laengen iti uneg ti kotse.
Apaman a nakadanon da Vigden iti Barangay Margaay, Narvacan, nagdardaras ni Fernando a naggawid.
Segun ken ni Vigden, idi luktanna ti bagna, nakitana laengen a nalaslas daytoy ket awanen ti kuartana, tsektseke, doliar ken ipodna ket suspet-sana a ti drayberna ti nangtakaw.#


text:
SAANEN a mabalin nga ibarengbareng ti pangta ti terorismo iti pagilian. Nagtagilangan daytoy a dakkel a problema iti urnos ken talna ken iti seguridad dagiti umili.
Umad-adu ti bilang dagiti biktima iti terorismo ditoy pagilian. Madakamat ti pannakapabettak ti bomba iti maysa a railway car iti Kamanilaan a nakatayan ken nakasugatan dagiti pinullo a kailiantayo, ken iti kaudian ti tallo a panagpabettak iti bomba iti Mindanao, dua a lawasen ti napalabas a nakatayan ti innem a tattao ken nakasugatan ti dua dosena iti North Cotabato.
Maitudtudo a ti terorista a grupo ti Jemaah Islamiyah ken ti Moro Islamic Liberation Front (MILF) ti nangisayangkat dagitoy a panagbomba.
Saantayo nga imurian ti gapuna kadagitoy a panagbomba. Adu dagiti makagapu. Ngem di malibak a pagtigtignayen ti ideolohia dagitoy a grupo ket uray kasano a panangikalinteganda iti tignayda, agdadata nga iwaywayatda ti kinadamsak, kinaranggas ken awan panangipateg iti biag, a rumbeng a saan nga aklonen, allawaten wenno arakupen ti asinoman a mangayat ken agtarigagay iti panagtalinaed ken panagari ti ayat ken kappia iti pagilian.
Sumagmamano a bulan ti napalabas, indeklara ti gobierno ti all-out war maikontra iti insurhensia. Itay nabiit, naipaulog ti Executive Order No. 546 a mamagbalin ti Philippine National Police a co-equal partner ti Armed Forces of the Philippines iti kampania maikontra iti insurhensia.
Sinaguday pay ti EO No. 546 ti pannakaited iti autoridad a mangaramat kadagiti lider ti barangay kas kanayonan a puersa tapno mapapigsa iti pannakirupak ti gobierno maikontra iti terorismo ken dadduma pay a pangta iti seguridad.
Inyunay-unay ti executive order ti pannakaipasdek dagiti barangay peace and order council (BPOC) ken iti panagbalin dagiti barangay tanod a kameng ti civilian volunteer organizations (CVO).
Iti daytoy a gundaway, adda iti umno a direksion ti gobierno iti naing-inget a kampaniana maikontra iti terorismo. Ta nabileg dagiti barangay a pangkontra iti kinadamsak ken kinaranggas.
Babaen ti BPOC, nasaysayud iti pannakikammayyet dagiti bumarangay iti polis ken iti militar ken dagiti sabsabali a lokal a komunidad para iti pannakirupak maikontra iti insurhensia wenno terorismo.
Iti sabali a bangir, masanay dagiti barangay tanod kas miembro ti CVO nga agbalin a kanayonan a puersa iti kampania maikontra kadagiti pangta ti seguridad.
Iti barangay level, ammo dagiti barangay officials dagiti kalugaranda agsipud ta inaldaw a kalangenlangenda ken kaadduanna nga agkakabagianda. Ammoda dagiti ganggannaet a sumrek iti lugarda. Kas kameng ti CVO, dagitoy ti nainget a siputan dagiti tanod. Itimbre met BPOC dagitoy iti polis ken militar no adda pakainaiganda iti grupo nga agisaysayangkat iti terorismo wenno iti insurhensia.
Agpangadua ti ganggannaet a mangiwayat iti dakes a panggepna no ammona a masipsiputan ti garawna.
Mamatikami a panawenen nga idauluan dagiti local government units ti tignay a mobilisasion dagiti barangay tapno tumulongda iti kampania ti gobierno maikontra iti terorismo. Dakkel ti maitulong dagiti barangay officials tapno malapdan ti pannakaiwayat iti kinaranggas ken kinadamsak a dagiti inosente nga umili ti kaadduanna a mabiktima.


text:
Timek Ti Barangay
PUNONG BARANGAY DIOSDADO YCHIN
PARADA-BATO, STA. ANA, CAGAYAN
Ti Barangay Parada Bato ket maysa kadaguiti kababasitan ti populasyon na ti ili a Sta.Ana.Nupay kasta,saan a maudi kadaguiti kabangibang a barbaangay agsipud ta napintas ti liderato daguiti opisyal nga ipanguluan ni Kapitan Diosdado Ychin.Nakunana nga ti panangitimon ti naprogreso a lugar ket panagiinnayat ken panagtitinnulong.maysa kadaguiti napintas a maaramid ti uneg ti barangay ket ti pasalip ti pangpatanor kadaguiti kadadakkelan a “SANDIA” wenno “PAKWAN” a maararamid kada taw-en tunggal madanun ti panagpiesta ti barangay.
Ti nasao a pasalip ket imatmatunan met ti EAST-WEST CORPORATION a ti mangabak ket maikkan ti premyo na a naduma duma a bukbukel a maimula maigapu ta ti nasao a, barangay ket nalawa ti sektor ti Agrikultura. Kas nakuna ,maigapu ta nalawa ti sakupaen ti agrikultura, maysa kadaguiti pakaseknan daguiti bumarangay ket ti pagbilagan ken pagikamanganda ti apitda nu tiyempo ti panagaani. Ket ngarud babaen met laeng kadaytoy nagaget nga ama ti uneg ti barangay naikkan sungbat daytoy a pakaseknan,naaddaan da ti Solar Dryer a naggapu ti Gobyerno Ti Umili babaen ti liderato ni Gobernador Alvaro T.Antonio nga isu met a pagnamnam ayan nen dagiuti lumugar.
Mainayon pay naadaan da met ti Multipurpose Hall a maaramat nu adda importante a panagtataripnong ken aktibidad ti uneg ti barangay.
Kadagitoy a tulong ti barangay Parada Bato, napalaus ti ragsak , ken panagyaman da ti Ama tayo ti Prubinsiya.Dawat da pay ta sapay la koma ta agtultuloy latta ti liderato ti Gobiyerno ti Umili tapno agtultuloy ti panag dur as ti prubinsiya ti Cagayan.


text:
VIGAN CITY – Dua a lawas kalpasan ti pannakatiliw ti dua a lalaki nga agaagaw iti selpon, maysa a balasang ti nagbalin a biktima ti mapapati a sabali a grupo ti Agaw-Selpon Gang.
Nagpulong ni April Christine Alva, 19, balasang, residente ti Barangay Paratong ditoy iti polis nga inagaw ti maysa a lalaki ti selponna bayat ti kaaddana iti dalanna nga agawid iti barangayda.
Naammuan iti inbestigasion a pampanurnoren ti balasang ti kalsada ti Ayusan Sur iti alas 7:35 iti rabii ti Agosto 21 a nakalugan iti XRM a motorsiklona idi abayen ti maysa a lalaki a nakalugan met iti motorsiklo, siniggawatna ti selpon, sa nagpakaskas nga immadayo.
Kinamat ti balasang ti di nabigbig a suspetsa ngem saannan a naabutan.
Idi Agosto 3, nagpulong met ni Jonalyn Quedado, 19, residente ti Barangay Naguilian, Caoayan, Ilocos Sur, iti polis ditoy nga inagaw ti dua a lalaki ti selponna.
Daldaliasaten da Quedado ken ti gayyemna, ni Clifford Querubin a nakalugan iti motorsiklo ti Jose Singson Street idi bangenan ti dua a lalaki a naglugan met iti motorsiklo ti dalanda sa inagaw ti maysa ti selponna a Sony Ericsson.
Natiliw dagiti polis dagiti suspetsa kalpasan a nasalamaan dagiti tanod dagitoy iti panagpanggepda a manghold-ap iti maysa a residente ti Barangay II.


text:
STO. DOMINGO, Ilocos Sur – Maysa ti natay idinto a kritikal ti kinaluganna kalpasan a dinungparda ti puon ti narra iti barangay Nagbettedan ditoy itay lawasna.
Natay ni Charlie Tagay, baro, idinto a grabe ti sugat ni Jobert Tobias, 16, 2nd year high school student gapu kadagiti sugatda.
Segun iti report, agpapaabagatan a direksion ti Honda XRM a nagluganan dagiti dua ket iti nagpikuran ti nasao a barangay, naawan ti kontrol ti nagmaneho iti manibela a puon ti panangdungparda iti narra.
Naipuruak dagiti biktima iti akindaya a paset ti kalsada ket nakaro a nasugsugatda.
Naideklara nga awanen ti biag ni Tagay idi maidanon iti Gabriela Silang General Hospital.


text:
Idi naminsan a siak iti naglako iti pagtagilakuanmi iti nateng ken prutas, maysa kadagiti sukimi ti gimmatang iti lima a pisos a salamagi. “Ne, nabubussogen ti salamagi, awanen ti gawat,” kunana man. Sana pay impaggaak. Wen, maragsakan la unay. Saanak a nakauni. Nupay naynay a mangngegko ti gawat, “a panawen ti gawat”, “kagawgawatanna,” “lanti, gawat natan,” ngem ita a laeng a nangngegko a naikonektar ti salamagi iti gawat. No ania ti koneksion dayta a gawat, awan a pulos ti ammok. Isu a nabayag bassit nga impampanunotak iti koneksionna.
Ta ania ngamin aya ti gawat? Panahon ng tag-gutom iti Tagalog. Kairut ti kuarta, makan wenno pagbiag. Nairut ti aangsen. Kamkamaten ti anges. Ginawgaw-at a panangbiag. Ken dadduma pay a mangngeg a metaphor ken personification ken euphemism maipapan itoy.
Mangrugi daytoy iti bulan ti Agosto agingga iti pakauna ti Oktubre. Karigat a talaga dagitoy a panawen. Siguro, manipud iti balikas a gaw-at, nasken nga agagawa, doble a panagagawa tapno magaw-at ti anges.
No mangrugi metten ti gapas wenno panagaani, agngudo metten ti gawat. “Naimbag kenka, kumari, ta naramanamon ti baro a bagas,” masansan a mangngeg no kua. No isipen ken paliiwen a nalaing, kayat a sawen dayta pannangan iti baro a bagas a nagultimon kenkuana (ti nangan) ti gawat. Ania ti koneksionna dagita nay, masansan met a kunaen dagiti pilosunggo. Wen met, ania koma ti koneksionna? Ngem agdadata met nga adda dagitoy nga aramid, pammati ken kultura ni Ilokano. (Karaman met ni Pangalatok, ta mamati itoy a banag.)
Apay a naikonektar itan ti salamagi iti gawat? Awan ti makitak a rason, malaksid nga iti bulan ti Agosto agingga iti pakauna ti Oktubre, (a panawen ti gawat), awan ti bunga ti salamagi, no adda dagiti nasapa, kuddapitda pay laeng. P120.00 ti sangalimon wenno P60.00 ti sangakilo, sapay no di kasla siksik laeng ti bangus ti kadakkelda. Ngem adu latta ti aggatang ta kaslada met damon a makakita iti naalsem.
Iti taraudi ti Oktubre, nabubussogen dagiti bunga ti salamagi. No nabussog ti bunga ti salamagi, awanen ti gawat? Ania pay ti gawat ket panaggagapas metten? Panagaanin. Iti aldaw ti Domingo, agudong metten dagiti nabayag a saan a nagudong piman. Nairanrana a pasamak? A kas iti pannakairanrana a no mangrugi metten ti bulan a “BER” agruar metten ti ipon? Nairanrana a kas iti panagsabong ti kayo a bangar, kaadu met ti panagruar ti pusit?
A, saan a mailadawan ti kinadatdatlag ti lubong. Ngem adda amin dagitoy. Adda amin ti nagtaudanda. Adda nangisagana amin sakbay a dimteng kadatayo. Isu a napateg met iti biag ti naipukpukkaw idi ken maipukpukkaw pay la agingga ita a panagsagana.
Ken ni Ilokano, lalo dagiti lallakay ken babbaket idi un-unana, ammoda a sakbayan ti gawat. Napaliiwko dayta idi ubingak. Agiburnaydan iti asin, bugguong ken agidulinda pay kadagiti dinaing. (Ken ni inangko, itag, kiniing ken inasin a karne ti idulinna iti burnay wenno putik.) Maikabil met iti garong ti bagas, (a masansan nga umanay a kanen iti tallo a bulan), ken saan a makuti daytoy ta nairanta laeng iti panawen ti gawat. Kadagiti dadduma, agidulinda kadagiti bagas ti kamotit ken kamoteng kahoy iti abut. Napapaut ti biag ti kamotit no maidulin iti uneg ti abut, iti sirok ti balay, wenno iti sirok ti kamalig, wenno sadino la ditan a di madanon ti danum no panagbabagio. Kasta met ti kayo a pagtungo, maurnong idiay kamarin (idi awan pay ti LPG a pagluto). Sadanto la mairuar dagitoy a dulin no panawen ti gawat.
A, nasakbay ni Ilokano! Ammona ti agsalimetmet. Kasla ugali ti kuton ni Ilokano. Nasalimetmet. Managurnong. Masansan a mapagbiddutan pay a naimut iti daytoy a panagsalimetmetna.
Mamati pay laeng ni Ilokano iti gawat. Kasta met ni Pangalatok. Ngem kadagitoy a panawen, diak la ammon no adda pay la dagiti naiburnay nga asin ken bugguong. (A kas iti kaawanen ti itag, kiniing ken inasin a karne ni inang.) Dagiti naikali a kamotit ken kamoteng kahoy. Manmano ngatan ti agidulin iti kayo ta addan ti LPG a pagluto. Those were the days!
(Adda tuloyna)


text:
No apay a tignay ken tagainep…
June 20, 2008 4 Comments
Itay kallabes a lawas a panagsursorko kadagiti sentro a binukel ti cooperativami, nasabatko ti maysa met idi a kaadalak Kunana: “Binirokko ti naganmo idiay internet idi malagipka ket nasarak daydiay blogsitemo. Apay met ngay a Tignay ken Tagainep ti taytolna?”
Agpada kami nga annak ti nakurapay met a kainaan. Nagasgasat kunak a ta nakalong sleeve metten kuntodo necktie. Madama a COO ti maysa a dakkel a Security Agency. No ania ti kukuaenna sadiay purpurok a ket madik met nadamagen. Adda pay ketdin a Honda Civic na.
Kunak: “Kua, Bro, inikkak ti Tignay daydiay Tagainep ‘ta amangan no iti panagTagtagainepko ket agam-amangawak ket no awan man laeng ti mangtignay kaniak a ket di sumikkelakon a, he he.”
Narigatkon sa nga ilawlawag ti gapuna a Tignay ken Tagainep ti paulo daytoy a blogko iti apagkirem laeng a kanito ti baet ti panagtinnapik ti abaga ken pannakagutad dagiti dakulap.
Ammok a lukipenna manen daytoy a blogsite. Ken wen sa, saankon sa pay met inestoria no apay a kastoy ti paulona. Dagiti saan a nakasurot kadagiti umuna a poste, nasaysayaat no mabisita dagitoy:
E Ilokano met…
Ti lawalawa
Agburlis ti biag…
Palsiit…
Malagipko la ket ngarud daytoy (tagalog a): “Lahat na kuwenta dapat may kuwento. Kung walang kuwento ang kuwenta, walang kuwenta.” Wen, aya.
Kastoy man ngarud:
Idi irugik daytoy, nalagipko ti paulo ti umuna a serioso a daniwko. Serioso kunak a ta dagiti imun-una ket daniw met ti lumlumnek nga init ken sabsabong sal-it. Daytay man kasla: “Sika ti alimukeng a malib-at kadagiti mulengleng ti sumsumleng a malem” wenno “inur-urayka idi a maiwagsak ti dalluyon…” He he he he!
Inglis idi. “From dusk to dawn: A Dream”. Inukir ni Maestro Ka Iliong daytoy. Napasarunuan ti “Duguang Tula.” Dagitoy a daniw ti pasaportek a nakaala ti uno a grado ti subjectko a “Philosophy of Language”. Tawen 1992. Isu ti nakaigapuan daytoy a linia: “Kadre kaniana ti balikas…”
Ti las-ud ti 15 a tawen, namin-adu nga inulit ulitko nga inukir daytay inglis. Inkur-itko iti Ilokano. Adda met inkur-itko a dadduma ngem apo ta agpatingga met laeng kaniak. Namindua a pinadasko ti nagipatulod ti magasin ngem madi met a limmusot. Mabainak koma ngarud a mangibaga a daniw dagitoy ta awan met laengen ti makita a gapuanak. Saanko pay ketdin a masapulan no sadinno a suli didiay balaymi ti nakapenpenna. Diay kalapawko idi ket naanay. Nairaman siguron a nagungtuban idi maumaak. Agpatingga laengen a a mannurot datao. Kuna ngamin ni Ka Iliong: “Sal-it, agsuratka a iti bukodmo a dila.”
Daytoy man ti nagbalin a paulona: “Tignay ken Tagainep: Maysa Rabii”
Saan laeng a kasta ti kasimplena. Nagramut ditoy barukongko ti tagainep. Idi rimmuarak ti seminario, inayabannak ni Ka Iliong a makigamulo ti Peasant Movement ditoy Amianan. Researcher. Saan kunak ket nagobraak ti maysa met a dakkel a kompania sadiay Manila. Kunak no naimnas ti rikna ti agobra ti natayag a bilding a di sarming, aircon, ken adda elevatorna nga umuli ken umulog. Mayat, dakkel ti masikbab. Ngem, saanak met a naragsak.
Nagawidak ngarud ket nagtalonak. Rinugiak ti agorganisa ti mannalon.Ngem, narigat gayam. Ti met kayatda ket mangaramid kami kano ti resolusion a dumawat ti pundo ken mayor ken kasta metten ken ni diputado a kas pangrugian. Ayna, ta umapo kami met iti politiko. Madik, kunak. Awan met mabalinmi ta nakurapay tayo met nakkong, kunada met. Inbatik ngarud isudan.
Birokek man ngarud daytay Peasant Movement sadiay Ilocos, kunak. Addaak idi sadiay Dasol, Pangasinan. Iggemko ti kakaisuna a kopiak ti magasin a “Kalasag”. Napanak ditoy Ilocos Sur. Nagpatinggaak met laeng ditoy Tagudin ket ti sentro a pakaimalmalditan ti Kalasag ket sadiay Vigan. Masapulko ti pamedmed, kunak. Ken addan pressure nga aggapu kadagiti nagannakko nga agtrabajoak manen ta masapul a sumrek metten ti kolehio dagiti addik.
Pinadasko ngarud ti nagaplay ditoy Tagudin Multi-Purpose Cooperative. Nakastrekak a kas Education and Training Coordinator. Tsiamba kunak Bassit ti sueldo, alawans. Inasakko ngarud dagiti tambak ket innallukoyko dagiti miembro ti cooperativa nga adalenmi ti wagas ti panagtalonda. “Sustainable Agriculture: TMPC-MASIPAG Farm Trial and Field School” ti naaramid. Kagiddan met ti KASAKALIKASAN ti gobierno.
Ti immuna nga inbagak, malagipko pay: “Daytoy cooperativa tayo ket inaponanen ti babaknang kunak. Gapu ti ayatna a makatulong kadagiti miembro, inaramidna a banniit ti nangato nga interes ti deposito. Ngem saan tayo nga paabak, usaren tayo dagiti kuarta ti babaknang a mangalut-ot kadatayo ti pitak.”
Babaen ti grant ti FSSI, naikkanak ti pundo ken bin-i a nasurok a limapulo a barayti. Dagiti barayti a traditional ken farmers’ breed, daytay man bin-i a saan a partuat ti IRRI. Ket naimula ti trial farms. Pinili ngarud dagiti mannalon ti barayti nga umiso. Awan a pulos ti kemikal nga abuno ken isprey. Ngem idi bumayag, nagsublida met laeng ti commercial farming. Sayang… ken saanak a nagballaigi. Nagpatinggaak laengen ti tagainep.
Baam man dagiti mannalon kunak ta naamirisko ket saan metten nga isseman dagiti annak a tawiden ti talon. Mailako dagiti talon tapno agnarsda ket apan danton sadiay abrod. (Isu ngarud a sinurot ida ni Ka Iliong, he he he, dita diaspora.)
Inkamaysak ti Women’s Micro Enterprise Development Program. Isu daytoy tay microfinancing a maited kadagiti economically active poor women. Inggana ittatta, nailumlomak pay laeng ditoy.
Gapu kadagitoy, nalibtawak a pinatun-oy ti adalko. Saanko metten a sinapul ti KALASAG. (Saanko nga ammo no adda pay laeng.)
Naabakak ngem ti ranget ket agtultuloy uray ti agsipnget. Adda dangadang ditoy baba ti alipuspos. Ti TIGNAY. Ti TAGAINEP.
Pidutek ti tunggal ruting ket indennesko ditoy barukongko tapno rumsik ti alipato. Daytoy ti TIGNAY. Daytoy ti TAGAINEP a dinto pulos agressat.
Saanko nga apalan daydiay kabaddungalak. Bagayna ti aglong sleeve ken agneck tie. Ngem siak? Apo, daytoy a ngisitko ken bukbukoan nga imak, agbalinak laeng a bulbullgaw. Saankonto a bagay.
Ti ruting nga awan ti kais-iskanna iti dadduma, no maurnong ket maibilag ti pudot santo magungtuban, sumgiab. Daytoy a blog ti pasngawko, anusanyon a. Ditoy a blog nga irugik manen ti maysa a kur-it. Ta ti tunggal kur-it, adda rissik. Anusak nga urayen ti puyupoy…ti amian.


text:
SINAIT, Ilocos Sur – Makalawas laeng kalpasan ti isusukoda ken panangikarida a saandan a sublian ti illegal nga aktibidadda, dua a lalaki ti inaresto ti kapolisan iti nagsina a drug operation nga inwayatda Candon City ken ditoy nga ili idi Hulio 17 ken 18.
Sadiay Barangay Allangigan, Candon City, idi agarup 10:30 ti rabii ti Hulio 17, inaresto dagiti polis-Candon City ni Samuel Del Rosario y Valdez, 39, naasawaan, karpintero ken residente iti Barangay Patac, Galimuyod, Ilocos Sur kalpasan a nagpositibo ti buy-bust operation nga inwayatda maikontra iti suspek.
Malaksid ti bassit a heat sealed plastic sachet a naglaon iti mapapati a shabu ken P1,000.00 a marked money a naaramat iti transaksion, nakasamsam pay dagiti polis iti ikut ti suspek iti maysa a dakkel a heat sealed plastic sachet a naglaon iti mapapati a shabu, 2 a folded aluminum foils a mapapati nga addaan shabu residue ken NOKIA cellular phone.
Segun iti polis, karaman ni Del Rosario iti drug watch list ti Galimuyod municipal police station ken boluntario a simmuko iti daytoy nga estasion idi Hulio 11 a nagpirmaanna iti apidabit a saannanton a sublian ti illegal nga aramidna.
Kabayatanna, babaen ti bileg ti search warrant nga inyisio ni Judge Marita Balloguing ti RTC Branch 20, Vigan City, nakasamsam iti droga ti nagtitipon nga elemento ti Sinait MPS, ISPAIDSOTG, ISPIB ken ISCIDG iti balay ni Robert Agbayani y Verbo, 36, awanan asawa, mannalon, sadiay Barangay Ricudo, Sinait, Ilocos Sur idi agarup 6:00 ti bigat ti Hulio 18.
Adda iti watch list iti municipal level ni Agbayani ken simmuko a drug personality.
Ngem kinuna ti polis nga iti baet ti isusukona, namonitorda ken napatalgedanda nga aktibo pay laeng ti suspek iti illegal nga aktibidad ti droga.#


text:
Wednesday, September 13, 2017
ALS STUDENTS, UMADANI MANEN TI PANAGEKSAMENDA
Cabugao, Ilocos Sur – Segun ken ni Mr. Warren Sumibcay, ALS Mobile Teacher, Cabugao South Central School, Brgy. Bonifacio, Cabugao, Ilocos Sur, adda 60 nga estudiante a Learner iti Alternative Learning System (ALS) iti nasao a pagadalan a napasnek nga agbasa ken determinado a makaruar iti School Year 2017 - 2018.
Innem nga oras ti panagbasada iti makalawas ken ileppasda ti panagadalda iti 10 a bulan, segun pay iti ALS Mobile Teacher.
Iti agdama, madama a maisubmiter dagiti kangrunaan a papeles a pakaseknan iti kabibiag ti agbasbasa nga ALS a kasapulan iti panakakualipikarda nga ageksamen iti bulan ti Oktubre 2017.
Mangnamnama ti Cabugao DepEd District a babaen iti agtultuloy a suporta ti Gobierno Munisipal kadagiti programa ti DepED ket maidur-as daytoy a sistema ti Edukasion iti Cabugao, Ilocos Sur. # (Web In-Action)
Innem nga oras ti panagbasada iti makalawas ken ileppasda ti panagadalda iti 10 a bulan, segun pay iti ALS Mobile Teacher.
Iti agdama, madama a maisubmiter dagiti kangrunaan a papeles a pakaseknan iti kabibiag ti agbasbasa nga ALS a kasapulan iti panakakualipikarda nga ageksamen iti bulan ti Oktubre 2017.
Mangnamnama ti Cabugao DepEd District a babaen iti agtultuloy a suporta ti Gobierno Munisipal kadagiti programa ti DepED ket maidur-as daytoy a sistema ti Edukasion iti Cabugao, Ilocos Sur. # (Web In-Action)
Posted by Bayan ng Cabugao, Ilocos Sur at 10:44 AM
Subscribe to: Post Comments (Atom)


text:
Dagiti kanton ti Suisa
Dagiti 26 a kanton ti Suisa ket isu dagiti naikameng nga estado iti pederal nga estado iti Suisa. Ti tungngal maysa a kanton ket napno idi a naturay nga estado[1] nga adda dagiti kabukbukodanda a pagbeddengan, buyot ken kuarta manipud iti Tulag iti Westphalia (1648) aginggan ti panakabangon ti Suiso a pederal nga estado idi 1848. Ti kinaudi a napartuat a kanton ket ti Kanton ti Jura, a datoy ket simmina manipud iti Kanton ti Berna idi 1979.[2]
Ti nagan ket naala manipud iti Pranses a balikas a canton a kayatna a sawen ket suli wenno distrito (a nakaalaan pay ti termino nga akantonamiento).
Dagiti linaon
Pakasaritaan[urnosen | urnosen ti taudan]
Idi maiak-16 a siglo, ti Daan a Suiso a Konpederasia ket binuklan idi dagiti 13 a naturay a kanton,ken adda dagiti dua a sabali a kita: dagiti innem a daga (wenno kabakiran) a kanton ken dagiti pito a siudad (wenno urbano) a kanton. Ngem dagitoy ket teknikal idi a parte iti Nasantuan nga Imperio a Romano, dagitoy ket nagbalinda a de facto a nawaya idi dagiti Suiso ket inabakda ni Emperador Maximillian idi 1499.[3] Dagiti innem a kabakiran a kanton ket demokratiko a republika, a dagiti pito nga urbano a kanton ket oligarkiko a republika a tinengtengngel babaen dagiti natakneng a pamilia.
Batay linteg[urnosen | urnosen ti taudan]
Ti tunggal maysa a kanton ket adda ti bukodna a batay-linteg, lhislatura, gobierno ken dagiti korte.[4] Kaaduan kadagiti lehislatura dagiti kanton ket adda dagiti agmaymaysa a kamara a parlamento, adagiti kadakkelda ket nadumadumaan a nagbaetan dagiti 58 ken 200 a tugaw. Adda dagiti bassit a lehislatura ket sapasap ng aasemblia a makunkuna a kas ti Landsgemeinden. Dagiti kanton a gobierno ket buklen dagiti lima wenno pito a kameng, depende iti kanton.[5] Para kadagiti nagan ti inatituto, kitaen ti Listaan dagiti lehislatibo ken ehekutibo a konsilo dagiti kanton ti Suisa.
Ti Suiso a Pederal a Batay-linteg ket mangirangarang adagiti kanton ket naturayda iti panakagayat a dagiti kinaturayda ket saan a patinggaan babaen ti pederal a linteg.[4] Dagiti kanton ket makataginayonda pay kadagiti amin a bileg ken dagiti kaannongan a saan anaidelegado iti Konpedeasion babaen ti Batay-linteg. Ti kaaduan a kaimudinagn, dagiti kanton ket akinrebbengda para iti panagaywan ti salun-at, nam-ay, panagipatungpal ti linteg ken publiko nga edukasion; mangitaginayonda pay ti bileg iti panagbuis. Dagiti kanton a batay-lnteg ket mangikeddeng ti gatad iti autonomia a maited kadagiti munisipalidad, a dagitoy ket agdumaduam ngem kankanayon a mangiraman ti bileg ti panagbuis ken mangparuar kadagiti munisipal a linteg. Ti kadakkel dagiti kanton ket nadumaduma manipud iti 37 km² aginggan ti 7,105 km²; ti populasion ket agdumaduma manipud iti 15,471 aginggana ti 1,244,400.
Dagus a demokrasia[urnosen | urnosen ti taudan]
Iti pederal a lessaad, amin a kanton ket mangited para iti (gudua-) a dagus a demokrasia. Dagiti umili ket mabalinda a kumiddaw ti maysa anadayeg a butos tapno mapasayaat ti kantonal a batay-linteg wenno linlinteg, wenno mangi-beto dagiti linteg wenno panag-gasto a a linteg a naiparuar babaen ti parlamento. Dagiti sapasap a nadayeg nga asemblia (Landsgemeinde) ket napatinggaanda tattan kadagiti kanton ti Appenzell Innerrhoden ken Glarus. Dagiti demokratiko a karbengan dagiti amin a sabsabali a kanton ket maipasanay babaen ti sekreto a balota.
Listaan[urnosen | urnosen ti taudan]
Dagiti kanton ket nailista iti urnos a naited iti pederal a batay-linteg.[1]
Ti dua a letra a pangyababaan para kadagiti Suiso a kanton ket kanayon a maus-usar, a kas dagiti plata a lisensia ti karro. Maus-usar pay dagitoy idiay ISO 3166-2 a kodkodigo iti Suisa nga dda ti pangsaruno a "CH-" (Confœderatio Helvetica, Suisa), a kas ti CH-SZ para iti kanton ti Schwyz.
Dagiti gudua a kanton[urnosen | urnosen ti taudan]
Innem kadagiti 26 a kanton ket tinawtawid, ngem saanen nga opisial, a nakunkuna a "gudua a kankanton" (Aleman: Halbkanton, Pranses: demi-canton, Italiano: semicantone), a mangipakita ti maysa a pakasaritaan ti agsinnaranay a panakikaduaan wenno panakasina.
Dagiti gudua a kanton ket nailaslasinda iti umuna nga artikulo iti Suiso Pederal a Batay-linteg iti 1999 babaen ti panakaisilpo kadagiti sabali a "kaguduada" nga adda tipangsilpo a "ken":
DagitiTattao ken dagiti Kanton ti Zurich, Berna, Lucerna, Uri, Schwyz, Obwalden ken Nidwalden, Glarus, Zug, Friburgo, Solothurn, Basel-Stadt ken Basel-Landschaft, Schaffhausen, Appenzell Ausserrhoden ken Appenzell Innerrhoden, San Galo, Graubünden, Aargau, Thurgau, Ticino, Vaud, Valais, Neuchâtel, Hinebra, ken Jura ket mangporma dagitoy ti Suiso a Kompederasion.— Artikulo 1 iti Pederal a Batay-linteg iti Suiso a Kompederasion (maipalpalagip a daytoy ket saan a kas ti kasisigud)[17]
Ti 1999 a panagbalbaliw ti batay-linteg ket nagtagtaginayon iti daytoy a panakailasin, iti panagkiddaw dagiti innem a kantonal a gobierno, a kas ti waya a panagmarka ti naipakasaritaan a panakikadua kadagiti gudua a kanton ti tunggal maysa kaniada.[18] Iti panakaigiddiat, ti umuna nga artikulo dagiti 1848 ken 1874 a batay-linteg ket nangibukbukel ti Kompederasion a kas ti panagkaykaysa dagiti "duapulo ket dua a naturay a kanton",[19] a mangibagbaga kadagiti kagudua a kanton a kas "Unterwalden (ngato ken sirok kadagiti kakaykayoan)", "Basel (siudad ken pagilian)" ken "Appenzell (dagiti dua a Rhoden)".[20] Bayat ti nadadaan a batay-linteg ket mangibagbaga kadagitoy nga etado a kas "gudua a kanton", ti maysa a termino a natagtagunayon iti nadayeg a panag-usar, ti 1999 a rebision ken opisial a terminolohia manipud idin ket agus-usar ti panaginagan a "dagiti kanton nga adda ti gudua a kantonal a butos".[21]
Nga adda dagiti pannakisaranayda a panakikadua ket puro a naipakasaritaan laeng a banag, dagiti gudua a kanton manipud idi 1848 ket kapadpada dagiti sabsabali a kanton malaksid ti dua:[22]
- Agpilida laeng ti maysa a kameng iti Konsilo dagiti Estado embes a dua (Cst. art. 150 par. 2).
- Iti nadayeg a referendums a maipanggep kadagiti panagpasayaat ti batay-linteg, a kasapulan para iti panag-ampon ti nailian a nadayeg a kaaduan ken ti pay panakaingato ti kaaduam kadagiti kanton (Ständemehr / majorité des cantons), ti nagbanagan dagiti nadayeg a butos dagiti gudua a kanton ket maibilang laeng a kas gudua a butos no maipada kadagiti sabali a kanton (Cst. arts. 140, 142). Ti kayatna a saoen daytoy ket para iti pamay-an iti maysa a batay-linteg a reperendum, nasken a 12 iti dagup dagiti 23 a kantonal a nadayeg a butos ket nasken a mangsuporta ti panagpasayaat.[23]
Dagiti rason para iti pannakikadua a nagbaetan dagiti tallo a paris dagiti gudua a kanton ket agdumaduma:
- Ti Unterwalden ket saan uray kaanoman a nangbukel iti maysa a nagkaykaysa a masakupan. Iti kasisigud, ti Obwalden, Nidwalden, ken Abadia iti Engelberg ket nangporma kadagiti nisalsalumina a komunidad. Ti naurnong a termino a Unterwalden ket agtagtaginayon a maus-usar, nupay kasta, para iti lugar a nakiraman ti panagpartuat kadagiti kasisigud a Suiso a konpederasion idi 1291 iti Uri ken Schwyz. Ti Pederal a Dokumento ti Linteg iti 1291 ket tumawtawag para kadagiti representatibo manipud iti tungngal maysa kadagitoy tallo a "lugar".[24][25]
- Ti kanton ti Appenzell ket biningayna ti bagina kadagiti "akin-uneg" ken "akin-ruar" a gudua ("Rhoden") a kas nagbanagan ti Panakaporma manen idiay Suisa idi 1597:[26] Appenzell Innerrhoden (Katoliko) ken Appenzell Ausserrhoden (Protestanta).
- Ti kanton ti Basel ket biningayna ti bagina a kas nagbanagan iti gulo idiay away ti Basel idi 1833, tapno maikapatakder ti panagpapada dagiti umilina, a nanggubgubat kadagiti panagituton a nagbaetan dagiti nagtataeng ti rural ken siudad kadagiti maipanggep ti panagipangpangruna a kasasaad:[27] Basel-Landschaft ken Basel-Stadt.
Nagnagan dagiti nailian a pagsasao[urnosen | urnosen ti taudan]
(Dagiti nagan ket agparang a napuskol no maiparis iti kantonal nga opisial a pagsasao)
Panangawat dagiti baro a kanton[urnosen | urnosen ti taudan]
Ti panagpadakkel iti Suisa babaen ti pamay-an a panangawat kadagiti baro a kanto ket nagpatingga idi 1815. Kalpasan ti napaay a panagpadas iti Vorarlberg a tumipon iti Suisa idi 1919, ti kapanunotan ti Suiso a panagpadakkel ket naipabiag manen idi 2010 babaen ti parlamentario a tignay a mangpalubos ti panakaipangato dagiti rehion a mangibedbeddeng ti Suisa.
Paammo[urnosen | urnosen ti taudan]
- ^Daytoy ti bilin a sapasap a maususar kadagiti Suiso a dokumento. Iti immuna iti listaan ket dagiti tallo a siudad kanton a nainakman a preeminente iti Daan a Suiso a Konpederasia; dagiti sabali a kanton ket nailistada iti urnos ti panakaipangato iti Kompederasion. Daytoy nga tinawtawid nga urnos ti panagsasruno kadagiti kanton ket awan ti kasayaaatan a banagna iti moderno a pederal nga estado, a dagiti tunggal maysa a kanton ket agpapadada, nupay daytoy ket mangkedkeddeng pay laeng ti pormal a panagsasaruno dagiti opisial ti kanton (kitaen ti Suiso nga urnos ti panagsasaruno).
- ^ manipud idi 5 Abril 2009[pabaroen]
- ^ km²
- ^ Tungngal maysa a km², a naibatay ti 2000 a populasion
- ^ Manipud idi 31 Disiembre 2007, Bundesamt für Statistik (Pederal a Departamento dagiti Estadistika) (2008). "Amtliches Gemeindeverzeichnis der Schweiz". Naiyarkibo manipud iti kasisigud (Microsoft Excel) idi 11 Hunio 2008. Naala idi 11 Nobiembre 2008.
- ^ Ti tugaw iti gobierno ken parlamento ket Herisau, ti tugaw dagiti turay ti hustisia ket Trogen
- ^ Ti tugaw iti parlamento ket tinawen nga agsinnublat ti innem a bulan idiay Frauenfeld ken Weinfelden
Dagiti nagibasaran[urnosen | urnosen ti taudan]
- ^ Dagiti kanton, Iti Daan a Kompederasion aginggana idi 1798 iti Aleman, Pranses ken Italiano iti online a Naipakasaritaan a Diksionario iti Suisa.
- ^ Jura (Canton) iti Aleman, Pranses ken Italiano iti online a Naipakasaritaan a Diksionario iti Suisa.
- ^ "Suisa". Encyclopædia Britannica. 26. 1911. p. 251. Naala idi 2008-11-11.
- ^ a b Dagiti kanton, Iti Pederal nga Estado manipud idi 1848 iti Aleman, Pranses ken Italiano iti online a Naipakasaritaan a Diksionario iti Suisa.
- ^ Sapot a pagsaadan ti Suiso a Gobierno nga adda dagiti panilpo ti tunggal maysa a gobierno ti kanton, naala idi 11 Nobiembre 2008
- ^ a b c d nagbangon ti kabakiran a kanton, ti panakabangon apetsa ket tinawtawid a naited a kas dagiti 1307, 1304 or 1291 (kitaen ti Panakabangon iti Daan a Suiso a Kompederasion).
- ^ paset iti Basel aginggana idi 1833/1999
- ^ a b paset iti Appenzell aginggana idi 1597/1999
- ^ Tignay iti Mamagkappia, naporma manipud iti Kanton ti Säntis ken ti akin-amianan a gudua iti Kanton ti Linth.
- ^ Tignay iti Mamagkappia; dati a ti Kanton ti Raetia, a binuklan dagiti nasapsap a Tallo a LIga.
- ^ kaabay ti kanton ti Thurgau iti Helbetiko a Republika (1798), dati a kondominio.
- ^ naitiptipon dagiti dati a kanton ti Bellinzona ken Lugano; kitaen ti Ennetbirgische Vogteien.
- ^ Tignay iti Mamagkappia, dati a Kanton ti Léman.
- ^ Restorasion, dati a ti Simplon département
- ^ tinunton babaen ni Frederick William III iti Prusia aginggan ti Neuchâtel a Didigra iti 1857–1857.
- ^ nakisinnina manipud iti Berna
- ^ Pederal a Batay-linteg iti Susiso a Kompederasion iti 18 Abril 1999, SR/RS 101 (E·D·F·I), art. 1 (E·D·F·I)
- ^ Felix Hafner / Rainer J. Schweizer in Ehrenzeller, Art. 1 N 2; Häfelin, N 966.
- ^ Duapulo ket tallo kalpasan ti panakapartuat ti Kanton ti Jura idi 1978.
- ^ Bundesverfassung der Schweizerischen Eidgenossenschaft vom 29. Mai 1874, Bundesverfassung der Schweizerischen Eidgenossenschaft vom 12. Septiembre 1848 (iti Aleman); patarus ti mannurat.
- ^ Felix Hafner / Rainer J. Schweizer iti Ehrenzeller, Art. 1 N 10; Häfelin, N 963
- ^ Häfelin, N 963, 967
- ^ Häfelin, N 950
- ^ Pacte fédéral du 1er août 1291] sur Admin.ch "vallée inférieure d'Unterwald" signifie Nidwald.
- ^ Pacte fédéral du 1er août 1291 sur Cliotexte
- ^ Réforme catholique, Contre-Réforme et scission Article du dictionnaire historique de la Suisse
- ^ De la République helvétique à la division du canton (1798–1833) Article du dictionnaire historique de la Suisse
- Ehrenzeller, Bernhard; Mastronardi, Philipp; Schweizer, Rainer J.; Vallenderfirst=, Klaus A. (2002). Die schweizerische Bundesverfassung, Kommentar. ISBN 3-905455-70-6. (iti Aleman). Nadakamat a kas ti Ehrenzeller.
- Häfelin, Ulrich; Haller, Walter; Keller, Helen (2008). Schweizerisches Bundesstaatsrecht (iti Aleman) (Maika-7 nga ed.). Zürich: Schulthess. ISBN 978-3-7255-5472-0. Nadakamat a kas ti Häfelin.
Dagiti akinruar a silpo[urnosen | urnosen ti taudan]
Midia a mainaig iti Dagiti kanton ti Suisa iti Wikimedia Commons
- Swissworld.org – Dagiti kanton ti Suisa
- GeoPuzzle – Agaramid kadagiti Suiso a mapa
- Badac – Datos a batayankadagiti Suiso a kanton ken siudad (Pranses/Aleman)


text:
Tuesday, June 16, 2015
95 TI MANGRUGI NGA AGADAL TI ALS ITI SERREK TI KLASE 2015
Cabugao, Ilocos Sur – Segun ken ni Mr. Warren Sumibcay, ALS Mobile Teacher ti Alternative Learning System (ALS), Community Center, Brgy. Bonifacio, Cabugao, Ilocos Sur, nga adda 95 a bilang ti agad-adal iti agdama a para iti CY 2015 – 2016 iti pasdek a nakaibalayan ti pagbasaanda iti Cabugao South Central School.
Innayon ni Mr. Sumibcay a nabingay ti eskediul a panagatendar dagitoy iti bigat ken malem kasta metten nga agingga iti aldaw ti Sabado iti panagklaseda. Insupusopna a dagiti modules wenno pakabuklan ti maadal ket naggapu iti Main Office ti ALS ket posible a dagitoy ti rummuar a pakabuklan dagiti saludsod iti maaramid a nasaknap nga eksaminasion dagiti Learners inton Oktubre 2015. Mairaman pay iti adalenda dagiti Current Events a mairamanto iti maipaeksamen kadakuada, segun pay iti Mobile Teacher.
Daytoy nga Accreditation and Equivalency Program ti DepED ket panggepna ti mangikkat iti pakaseknan iti illiteracy ken mangipakat iti zero dropouts kadagiti pagadalan iti benneg ti elementaria ken high school iti lokalidad.
Kabayatanna, nai-postpone ti Hunio 19, 2015 a pannakaangay koma ti Graduation Ceremonies ti ALS Graduates/Passers ti intero nga Ilocos Sur a pakaibilangan ti 30 a nakapasa iti ili ti Cabugao iti 2014-2015 a panagklaseda ket manamnama a maangay ti Graduation Day idiay Baluarte, Vigan City nga atendaran ni Gov. Ryan Luis V. Singson. # (Web In-Action)
Posted by Bayan ng Cabugao, Ilocos Sur at 9:41 AM
Subscribe to: Post Comments (Atom)


text:
GREGORIO DEL PILAR, Ilocos Sur – Iti maikadua a gundaway, napili ti barangay tree park ti Poblacion Norte ditoy nga ili kas kapintasan ken kasayaatan iti probinsia ti Ilocos Sur.
Inawat da Barangay Captain Alejandro Sinaking ti nasao a pammadayaw idi Pebrero 1 iti seremonia ti SIGLAT awards kas paset ti pannakarambak ti Maikatlo a Kannawidan Ylocos Festival ditoy probinsia.
Kinuna ni Sinaking a nagun-odda ti pammadayaw gapu iti agtultuloy a panangistimar ken panangsimpada iti tree park uray kalpasan a nangabakda idi napan a tawen.
Dua ektaria ti kalawa ti tree park ti barangay Poblacion Norte a namulaan kadagiti nasurok 30 a nadumaduma a klase ti kayo a kas iti rambutan, niog, gmelina, akasia, salamagi, bayabas, kaimito, kanteng, upak ken dadduma pay.
Kinuna ti kapitan ti barangay nga agtultuloy ti panagmulada uray dadakkelen dagiti kayo nga immuna nga immulada ken addan napukan ken inlakoda.
Kinunana a naiserbi iti barangay ti naglakuanda iti kayo.
Segun ken ni Sinaking, ti dakkel a partisipasion dagiti bumarangay ti sekreto no apay nga agtultuloy ti panagrangpayana.
“Adda naituding nga aldaw a panagmulami iti kaykayo ken mamindua iti makabulan ti panagdalusmi,” kinuna ti barangay captain.
Agsipud ta adu dagiti mapan agpallailang ken agpipikpiknik iti barangay tree park, kinuna ni Sinaking a nangipasdekda iti dap-ayan, waiting shed, comfort room ken dadduma pay.
Impalgak ni Sinaking a maipanapan manen iti pannakapasayaat ti barangay tree park ti kuarta a gunggona nga inawatda a karagpin ti pammadayaw.#


text:
1902
Ti 1902 ket maysa a kadawyan a tawen a nangrugi iti aldaw ti Mierkoles iti kalendario a Gregoriano.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
Pebrero[urnosen | urnosen ti taudan]
- Pebrero 27 – John Steinbeck, Amerikano a mannurat (pimmusay 1968)
Marso[urnosen | urnosen ti taudan]
- Marso 28 – Arthur Capell, Australiano a lingguista (pimmusay 1986)
Abril[urnosen | urnosen ti taudan]
- Abril 23 – Halldór Laxness, Islandiko a mannurat (pimmusay 1998)
Agosto[urnosen | urnosen ti taudan]
- Agosto 8 – Paul Dirac, Ingles a pisiko (pimmusay 1984)
- Agosto 10 – Norma Shearer, Kanadiana nga aktres (pimmusay 1983)
Nobiembre[urnosen | urnosen ti taudan]
- Nobiembre 21 – Isaac Bashevis Singer, naipasngay idiay Polonia a Hudio-Amerikano a mannurat (pimmusay 1991)


text:
VIGAN CITY – Manipud iti tallo milion nga irrigable lands iti pagilian, 1.4 milion laeng wenno 45 porsiento ti addaan padanum.
Daytoy ti impalgak ni National Irrigation Administration head Gen. Arturo Lumibao bayat ti interbio kenkuana ti media ditoy itay nabiit.
“We will endeavor to bridge the gap tapno dagiti dadduma pay a farmers a di naserbian ti NIA, maikkan met iti gundaway nga agapit kadagiti benepisio nga ipaay ti NIA,” kinuna ni Lumibao.
Innayon pay ni Lumibao nga iti 1.4 milion nga irrigated lands, 30 porsiento ti dimmakes, 30 porsiento ti masapul a marehabilitar ket daytoy pay ti maysa a prioridad a proyekto ti NIA malaksid iti konstruksion dagiti communal irrigation systems ken national irrigation systems.
Nupay kasta, kinuna ti nagretiro a hepe ti Philippine National Police a masapul ti kuarta, ti budget kadagitoy a proyekto isu a kumkumbinsirenna dagiti legislators a mangted iti kanayon a budget ken pundo ti NIA.
Kinuna ni Lumibao a ti agrikultura ti sekreto ti panagdur-as ti China, Thailand ken Indonesia “isu a dagitoy modelo a nasion koma ti surotentayo tapno dumur-astayo, nangruna dagiti mannalon.”
Immay ditoy probinsia ni Lumibao itay nabiit a kaduana ni Dip. Salacnib Baterina ket binisitada ti Banaoang Irrigation Pump Project, proyekto ti padanum a manamnama a mangpadanum kadagiti sumag-mamano nga ili iti umuna a distrito a pakairamanan ti Bantay, San Ildefonso, Sto. Domingo ken Magsingal.
Binisita pay da Lumibao ti Agno River Irrigation Project, ti dati a San Roque Multi-purpose Project, a manamnama a mangpadanum kadagiti kataltalonan iti Pangasinan, Tarlac ken paset ti Nueva Ecija.
Kinuna ni Lumibao a no malpas ti Banaoang Irrigation Pump Project, Agno River Irrigation Integrated Project ken Casecnan Irrigation Project, ngumato ti produksion ti bagas ken mapastrek dagiti mannalon idinto a dagiti maaramid a farm to market roads, agsublinto a pagsayaatanda.
Kinuna ni Lomibao a ti Banaoang Irrigation Pump Project ti maysa a proyekto a “pudno a mangtulong kadagiti mannalontayo nangruna ditoy Ilocos Sur ket no adda pay dadduma a posible a pagtaudan iti danum tapno dumakkel ti produksion dagiti mannalon, daytoy ti ipasdek ti NIA.”
Idi ni Lomibao pay ti hepe ti PNP, naipatakder ti P10-milion ti pategna ken naidumduma ti diseniona a police station ditoy siudad.


text:
BAGUIO CITY – Ni Diputado Mauricio Domogan ti mangsublat iti rienda ti turay ditoy a siudad kalpasan nga inabakna ti incumbent mayor.
Inluges ni Domogan dagiti kinabalubalna para iti kinamayor a pakairamanan da Jose Molintas ken Marquez Go.
Nangabak met ni Daniel Farinas a bise mayor.
Agsubli met a congressman ti Baguio City ni Bernardo Vergara.
Nangabak met ni Ronald Cosalan a mangibagi iti lone district ti Benguet.
Sakbay a nagkandidato a mayor, ni Domogan ti mangibagi iti Baguio City iti Kamara.#